துவாஸ் சோதனைச்சாவடியில் தாமதம்; ஆயிரக்கணக்கான கோழிகள் மாண்டன

துவாஸ் சோதனைச் சாவடியில் சரக்கு வாகனங்கள் கடந்த வாரம் வெகு நேரம் காத்திருக்க வேண்டிய சூழல் ஏற்பட்டதால் மலேசியாவிலிருந்து சிங்கப்பூருக்கு கொண்டு வரப்பட்ட ஆயிரக்கணக்கான கோழிகள் மாண்டுபோயின.

போக்குவரத்தின்போது சிறிய இடத்துக்குள் அவை அடைக்கப்பட்டிருந்ததாலும் அங்கு காற்றோட்டமின்றி வெப்பம் அதிகமாக இருந்ததாலும் அவை இறந்திருக்கக்கூடும் என கோழிகளை இறக்குமதி செய்தவர்கள் ‘தி சண்டே டைம்சிடம்’ குறிப்பிட்டனர்.

கடந்த திங்கட்கிழமை முதல் தாமதங்களை எதிர்கொண்டாலும் ஜனவரி 27, 28 தேதிகளில் நெரிசல் மிகவும் அதிகமாக இருந்ததாகக் கூறப்பட்டது.

ஜோகூரிலிருந்து தினமும் சுமார் 5 டிரக் கோழிகள் சிங்கப்பூருக்கு வரும் என்று பூங் பவுல்ட்ரி நிறுவனத்தின் தலைமை செயல்பாட்டு அதிகாரி ஓ வெய் சியட் கூறினார்.

ஒவ்வொரு டிரக்கிலும் சுமார் 10 விழுக்காடு கோழிகள் இறந்துபோனதாக அவர் தெரிவித்தார்.

அவை வண்டிகளில் ஏற்றப்பட்டதிலிருந்து சுமார் 3 மணி நேரப் பயணத்துக்குப் பிறகே சோதனைச் சாவடிக்கு வந்து சேரும். அங்கு கூட்ட நெரிசலால் மேலும் 12 மணி நேரத்துக்கு அடைபட்டுக் கிடப்பதுடன் அவற்றுக்கு உணவோ நீரோ அங்கு வழங்கப்படாது என்றும் அவர் குறிப்பிட்டார்.

பொதுவாக வாகனங்களில் ஓரிடத்திலிருந்து மற்றோர் இடத்துக்கு கோழிகளைக் கொண்டு செல்வதற்கு முன்பு அவற்றுக்கு உணவு வழங்கப்படாதாம்.

ஜனவரி 27, 28 தேதிகளில் சுமார் 11 மணி நேரத் தாமதம் ஏற்பட்டதால் கிட்டத்தட்ட 2,000 கோழிகள் இறந்துபோனதாக டோ தய் சேன் கோழிப் பண்ணையின் இயக்குநர் ஜான்சன் டோ தெரிவித்தார்.

ஆயினும் வெள்ளிக்கிழமையிலிருந்து நிலவரம் மேம்பட்டுள்ளது.

சிலர் கோழிகளை மாறுபட்ட நேரங்களில் வாகனங்களில் கொண்டு வர ஏற்பாடு செய்துள்ளன.

சரக்கு வாகனங்கள் சிங்கப்பூருக்குள் நுழையத் தாமதமாவதற்கு பல்வேறு காரணங்கள் இருந்தாலும், அடுத்த வாரமும் நிலவரம் கண்காணிக்கப்பட்டு பின்னர் மற்ற நடவடிக்கைகள் எடுக்கப்படும் என்று கூறப்பட்டது.


பொருள், சேவை விநியோகம் தொடர்வதை சிங்கப்பூரும் மலேசியாவும் உறுதிப்படுத்தும்

கொவிட்-19 தொற்றைக் கட்டுப்படுத்த மேலும் கடுமையான நடவடிக்கைகள் அமலாகும் என்று மலேசியா நேற்று (மே 28) அறிவித்து இருந்தது.

இந்நிலையில், இரு நாடுகளுக்கும் இடையில் அத்தியாவசிய பொருட்கள் தொடர்ந்து சென்று வருவதை உறுதிப்படுத்த சிங்கப்பூர் மலேசியாவுடன் தொடர்ந்து அணுக்கமாகச் செயல்படும் என்று வர்த்தக, தொழில் அமைச்சர் கான் கிம் யோங் தெரிவித்தார்.

என்டியுசி ஃபேர்பிரைஸ் பினாய் விநியோக நிலையத்திற்குச் சென்றிருந்தபோது அமைச்சர் இவ்வாறு கூறியதாக வர்த்தக, தொழில் அமைச்சு இன்று (மே 29) ஃபேஸ்புக்கில் தெரிவித்தது.

சிங்கப்பூரில் செயல்படும் முன்னணி பேரங்காடிகள் உலக சூழ்நிலையையும் வட்டார சூழ்நிலையையும் சென்ற ஆண்டு முதலே அணுக்கமாகக் கண்காணித்து வருவதாக அமைச்சர் தெரிவித்தார். தேவை எனில் விரைந்து செயல்பட்டு உணவு, அத்தியாவசிய பொருட்கள் இருப்பை அவை பலப்படுத்தி வந்துள்ளன என்றும் திரு கான் கூறினார்.

நாட்டிற்குத் தேவையான அத்தியாவசியப் பொருட்கள் போதுமான அளவுக்கு இருப்பதை உறுதிப்படுத்த கடுமையாகப் பாடுபடும் தளவாட போக்குவரத்து நிபுணத்துவர்கள், பேரங்காடி ஊழியர்களுக்கு அவர் நன்றி கூறினார்.


சிங்கப்பூரில் காய்கறி விலை ஏற்றம்

மலேசியாவில் தொடர்ந்து பெய்துவரும் மழை காரணமாக சிங்கப்பூரில் காய்கறிகளின் வரத்து பாதிக்கப்பட்டுள்ளதால், இங்குள்ள சில ஈரச் சந்தைகளில் காய்கறிகளின் விலை சற்று கூடியுள்ளது.

தக்காளி விலைதான் ஆக அதிகமாக இரண்டு மடங்கு கூடி, கிலோ கிராமுக்கு $3 விலை வரை விற்கப்படுகிறது. ஸ்ட்ரெய்ட்ஸ் டைம்ஸ் செய்திக்குழு, இங்குள்ள சில ஈரச் சந்தைகளுக்குச் சென்று காய்கறி விலைகளைக் கேட்டறிந்ததில் இது தெரியவந்தது.

தேக்கா சந்தை, டெக் வாய் சந்தை, கிம் மோ ஈரச் சந்தை, தோ பாயோ வெஸ்ட் சந்தை உள்ளிட்ட ஒன்பது சந்தைகளுக்கு ஸ்ட்ரெய்ட்ஸ் டைம்ஸ் சென்றது.

முட்டைகோஸ், லெட்டியூஸ் கீரை ஆகியவற்றின் விலைகளும் கூடியுள்ளன. இவை பெரும்பாலும் மலேசிய பண்ணைகளிலிருந்து சிங்கப்பூருக்குக் கொண்டுவரப்படுகின்றன.

காய்கறி விலை கூடியதற்கு, மலேசியாவில் பெய்யும் கனமழைதான் காரணம் என்று கடைக்காரர்கள் பலர் தெரிவித்தனர்.

கொவிட்-19 கட்டுப்பாடுகள், பரிசோதனைகள், ஆகியவற்றுடன் ஜூன் முதல் தேதியிலிருந்து மலேசியாவில் நடப்பில் உள்ள பொது முடக்கத்தால் பண்ணைகளில் ஊழியர் பற்றாக்குறை உள்ளிட்டவையும் காய்கறி விலை அதிகமானதற்கு மற்ற காரணங்களாகக் கூறப்படுகின்றன.

(இச்செய்தியின் விரிவாக்கம் நாளைய தமிழ் முரசின் அச்சுப் பிரதியில் இடம்பெறும்)


இல்லத் தனிமைப்படுத்தல்; நாடு திரும்ப தயங்கும் மலேசியர்கள்

ஜோகூர் பாரு: வீட்டில் தனிமைப்படுத்திக்கொள்ள ஜோகூரில் அனுமதி அளிக்கப்பட்டுள்ளபோதும் சிங்கப்பூரில் இருக்கும் மலேசியர்கள் சிலர் தங்கள் சொந்த நாட்டிற்குச் செல்லத் தயங்குகின்றனர்.

“என் மனைவி, பிள்ளைகளைக் காண வேண்டும் என்ற ஆசை இருந்தாலும், மலேசியாவிற்குத் திரும்ப செல்லும் திட்டத்தை இப்போதைக்கு ஒத்திவைப்பதே நல்லது,” என்றார் 32 வயது அஸிஸான் அகமது.

கிருமிப் பரவல் அதிகரிப்பது கவலையளிப்பதாக உள்ளது என்றார் அவர்.

வெளிநாட்டில் இருந்து திரும்பும் மலேசியர்கள் வீட்டில் தனிமைப்படுத்திக்கொள்ள அனுமதித்த அரசின் முடிவை வரவேற்றுள்ள இவர், “அதிகரித்து வரும் கிருமித் தொற்று சம்பவங்களைக் கருத்தில் கொண்டு பயணக் கொள்கையில் ஏதேனும் மாற்றங்கள் ஏற்பட்டால் என்னால் சிங்கப்பூருக்கு மீண்டும் வேலைக்கு வரமுடியாமல் போய்விடுமோ என்று கவலையாக உள்ளது,” என்றார்.

இவரைப் போலவே வேலை பயிற்றுவிப்பாளரான டான் ஷோ ஹுய், ஜோகூருக்குத் திரும்பும் தனது பயணத் திட்டத்தை இப்போதைக்கு ஒத்திவைத்துள்ளார்.

“சிங்கப்பூருக்குத் திரும்பும்போது தனிமைப்படுத்தலுக்கான கட்டணம் செலுத்த வேண்டியிருப்பதால், மலேசியாவிற்குச் செல்லும் எந்தத் திட்டமும் இப்போதைக்கு இல்லை,” என்றார் அவர்.

அதோடு ஜோகூரில் இல்லத் தனிமைப்படுத்தலுக்கு அனுமதிக்கப்பட சில நிபந்தனைகள் உள்ளது என்றும் அவர் சொன்னார்.

ஜோகூரில் இருக்கும் 30 வயது கெல்வின் ஜான் பேரியும், சிங்கப்பூரில் வேலை செய்யும் தனது மனைவியைக் காண்பதற்காக சிங்கப்பூர் வரவுள்ளதாகச் சொன்னார். இதற்காக தான் சிங்கப்பூரில் வேலை தேடி வருவதாகவும் அவர் சொன்னார்.


ஜோகூருக்கு 100,000க்கு மேற்பட்ட தடுப்பூசி மருந்துகளை சிங்கப்பூர் வழங்கும்

சிங்கப்பூர் அரசாங்கம் 100,000 முறைக்கு மேல் போடக்கூடிய ஃபைசர்-பயோஎன்டெக் தடுப்பூசி மருந்துகளை மலேசியாவின் ஜோகூர் மாநிலத்துக்கு வழங்கும் என்று அம்மாநிலத்தின் முதல் அமைச்சர் ஹஸ்னி முகம்மது தெரிவித்துள்ளார்.

இன்று நடைபெற்ற ஜோகூர் சட்டமன்றக் கூட்டத்தில் எழுப்பப்பட்ட கேள்வி ஒன்றுக்குப் பதில் அளித்த திரு ஹஸ்னி, “ஜோகூர் மாநில அரசாங்கத்துக்கும் சிங்கப்பூர் அரசாங்கத்துக்கும் இடையே நிலவி வரும் நீண்டகால நல்லுறவின் அடிப்படையில், சிங்கப்பூர்

இவ்வாண்டு ஜூலை மாதம் 29ஆம் தேதி 20,000 தடவை போடக்கூடிய சினோவேக் தடுப்பூசி மருந்துகளை ஜோகூருக்கு வழங்கியது.

“விரைவில் சிங்கப்பூர் அரசாங்கம் 100,640 தடவை போடக்கூடிய ஃபைசர் தடுப்பூசி மருந்துகளை ஜோகூர் அரசாங்கத்துக்கு வழங்கும்.

“இதைத் தவிர, ஐக்கிய அரபு சிற்றரசுகள் அரசாங்கம் வழங்கிய 300,000 தடவை போடக்கூடிய சைனோஃபார்ம் தடுப்பூசி மருந்துகளை ஜோகூர் அரசாங்கம் பெற்றுக்கொண்டுள்ளது,” என்றும் விவரித்தார்.

தடுப்பூசி மருந்துகளை மற்ற நாடுகளிடமிருந்து பெறும் முயற்சியில் பங்காற்றிய மலேசியாவின் முன்னாள் வெளியுறவு அமைச்சர் ஹிஷாமுதின் ஹுசேனுக்கு திரு ஹஸ்னி நன்றி தெரிவித்துக்கொண்டார்.

திரு ஹிஷாமுதின், தற்போதைய பிரதமர் இஸ்மாயில் சப்ரி யாக்கோப்பின் அமைச்சரவையில் தற்காப்பு அமைச்சராகப் பணியாற்றுகிறார்.

கொவிட்-19க்கு எதிரான தடுப்பூசி போடும் தேசிய திட்டத்தில், கடந்த மார்ச் மாதம் 1ஆம் தேதியிலிருந்து இதுவரை 4.7 மில்லியன் தடுப்பூசி மருந்துகளை ஜோகூர் பெற்றிருப்பதாகவும் அவற்றில் 2.4 மில்லியன் தடவை போடக்கூடிய ஃபைசர், 1.8 மில்லியன் தடவை போடக்கூடிய சினிவேக், 410,750 தடவை போடக்கூடிய ஆஸ்ட்ராஸெனக்கா தடுப்பூசி மருந்துகள் என்றும் திரு ஹஸ்னி பட்டியலிட்டார்.

“நோய்த்தொற்றிலிருந்து விடுபட தடுப்பூசி போடுவது எங்களது முக்கிய உத்திகளுள் ஒன்று. அந்த அடிப்படையில் ஜோகூர் மாநில அரசாங்கம் 18 வயதுக்கு மேற்பட்ட மக்களில் 100 விழுக்காட்டினர் இம்மாதம் 16ஆம் தேதிக்குள் ஒரு முறையாவது தடுப்பூசி போட்டுக்கொண்டிருப்பதையும், அடுத்த மாதம் மூன்றாம் வாரத்துக்குள் அதே விழுக்காட்டினர் இரண்டு தடுப்பூசிகளையும் போட்டுக்கொண்டிருப்பதையும் உறுதிப்படுத்துவதை இலக்காகக் கொண்டுள்ளது,” என்றும் திரு ஹஸ்னி கூறினார்.

கடந்த ஞாயிற்றுக்கிழமை நிலவரப்படி, ஜோகூரில் பெரியவர்களில் 53.5 விழுக்காட்டினர் முதலாவது தடுப்பூசியைப் போட்டுக்கொண்டு உள்ளனர்.


பிரத்தியேக விமானப் பயணத்தடம்: சிங்கப்பூர்-மலேசியா பேச்சு

கோலாலம்பூர்: கொவிட்-19 தடுப்பூசி போட்டுக்கொண்டோர்க்கென பிரத்தியேக விமானப் பயணத்தடம் மூலமாக எல்லைகளை மீண்டும் திறப்பது குறித்து சிங்கப்பூரும் மலேசியாவும் ஆலோசனை நடத்தும் என்று மலேசிய சுற்றுலா, கலைகள், கலாசாரத் துறை அமைச்சர் நான்சி ஷுக்ரி தெரிவித்துள்ளார்.

 இது குறித்து சிங்கப்பூர் வர்த்தக, தொழில் அமைச்சரை நாளை 29ஆம் தேதி வெள்ளிக்கிழமை சந்தித்துப் பேசவிருப்பதாக அவர் கூறினார்.

 வெளிநாடுகளுக்குப் பயணம் மேற்கொள்ள ஏதுவாக, வரும் டிசம்பர் மாதவாக்கில் தனது எல்லைகளை மீண்டும் திறந்துவிடுவது குறித்து மலேசியா ஆராய்ந்து வருகிறது.

 இப்போதைக்கு, முன்னோடிப் பயணப் பாதுகாப்பு வளையத் திட்டம் ஒன்றின் மூலமாக, வெளிநாட்டுச் சுற்றுப்பயணிகள் நவம்பர் 15ஆம் தேதி முதல் லங்காவிக்கு வந்துசெல்லலாம் என்று மலேசியப் பிரதமர் இஸ்மாயில் சப்ரி யாக்கோப் அறிவித்துள்ளார்.

 ஆயினும், தேசிய பாதுகாப்பு மன்றத்தின் ஒப்புதலுக்கு அதுகுறித்த அதிகாரபூர்வ அறிவிப்பு வெளியாகும் என்று திருவாட்டி நான்சி கூறினார்.


மரண தண்டனையில் இருந்து விலக்கு அளிக்க கோரிய மலேசியரின் மனு தள்ளுபடி

போதைப்பொருள் கடத்திய வழக்கில், தமக்கு மரண தண்டனை விதிப்பதற்கு எதிராக 33 வயது மலேசியரான நாகேந்திரன் கே.தர்மலிங்கத்தின் மனுவை உயர் நீதிமன்றம் இன்று திங்கட்கிழமை (நவம்பர் 8) தள்ளுபடி செய்தது.

நாளை மறுதினம் புதன்கிழமை (நவம்பர் 10) அவருக்கு மரண தண்டனையை நிறைவேற்ற நாள் குறிக்கப்பட்டுள்ளது.

எனினும், மேல்முறையீட்டு நீதிமன்றத்தில் நாளை (நவம்பர் 9) பிற்பகல் 2.30 மணிக்கு வழக்கு விசாரணை நடைபெறவுள்ள வேளையில், மரண தண்டனையை நிறுத்திவைக்க அவருக்கு அனுமதி அளிக்கப்பட்டுள்ளது.

42.72 கிராம் ஹெராயின் போதைப்பொருளைக் கடத்தி வந்ததற்காக 2009ஆம் ஆண்டு சிங்கப்பூர் அதிகாரிகளால் நாகேந்திரன் கைது செய்யப்பட்டார்.

தமது இடது தொடையில் போதைப்பொருளை பொட்டலமாகக் கட்டி மலேசியாவிலிருந்து சிங்கப்பூருக்குள் நுழைந்தபோது உட்லண்ட்ஸ் சோதனைச் சாவடியில் அவர் பிடிபட்டார்.

நாகேந்திரன், அறிவாற்றல் குறைபாடு உள்ளவர் என்பதைக் காரணம் காட்டி மரண தண்டனையை நிறுத்துமாறு மனித உரிமைக் குழுக்களும் மற்ற அமைப்புகளும் கோரிக்கை விடுத்து வருகின்றன.

இந்நிலையில், 18 வயதுக்குக்கீழ் உள்ள ஒருவருக்கு இருக்கக்கூடிய மனநிலையே தமக்கு இருப்பதாக நாகேந்திரன் கூறினார்.

அறிவாற்றல் குறைபாடு உள்ள ஒருவருக்கு மரண தண்டனையை நிறைவேற்றுவது, அனைத்துலகச் சட்டத்தின்கீழ் தடை செய்யப்பட்டிருப்பதாக அவர் வாதிட்டார்.

அறிவாற்றல் குறைபாடு உள்ளவர்களுக்கு மரண தண்டனையை நிறைவேற்ற வேண்டாம் எனக் கூறப்படும் “உள்ளகக் கொள்கை” சிங்கப்பூர் சிறைச்சாலை சேவையிடம் இருப்பதாகவும் நாகேந்திரன் கூறினார். அவரது கூற்றை சிறைச்சாலை சேவை மறுத்துள்ளது.

இந்நிலையில், நாகேந்திரனின் மனுவைத் தள்ளுபடி செய்த நீதிபதி சீ கீ ஊன், அவரது வற்புறுத்தலுக்கு நம்பகமான அடிப்படை ஆதாரம் இல்லை என்று கூறினார்.

இந்த வழக்கில் நாகேந்திரனுக்கு, 18 வயதுக்குக்கீழ் உள்ள ஒருவருக்கு இருக்கக்கூடிய மனநிலையே இருப்பதாகக் கூறுவது வழக்கறிஞர் எம்.ரவியின் கருத்து என நீதிபதி குறிப்பிட்டார்.

திரு ரவிக்கு மருத்துவ ரீதியாக நிபுணத்துவம் இல்லை என்பதையும் இம்மாதம் 2ஆம் தேதி 26 நிமிடங்களுக்கு மட்டுமே நாகேந்திரனை அவர் சந்தித்தார் என்பதையும் நீதிபதி சுட்டினார்.


போதைப்பொருள் கடத்தியவர் வழக்கில் மலேசியாவுக்கு சிங்கப்பூர் பதில்

போதைப்பொருள் கடத்தியதற்காக மரண தண்டனையை எதிர்நோக்கும் மலேசியரான நாகேந்திரன் கே.தர்மலிங்கத்தின் வழக்கு குறித்து பிரதமர் லீ சியன் லூங்கும் வெளியுறவு அமைச்சர் விவியன் பாலகிருஷ்ணனும் மலேசிய சகாக்களிடம் பதிலளித்துள்ளனர்.

நாகேந்திரனுக்கு சட்டத்தின்கீழ் முழுமையான, உரிய நடைமுறை வழங்கப்பட்டுள்ளது என்று அவர்கள் கூறியுள்ளதாக வெளியுறவு அமைச்சின் செய்தித் தொடர்பாளர் ஒருவர் இன்று வெள்ளிக்கிழமை (நவம்பர் 12) தெரிவித்தார்.

நாகேந்திரன் வழக்கில் பரிவு காட்டுமாறு பிரதமர் லீ சியங் லூங்கிடம் மலேசியப் பிரதமர் இஸ்மாயில் சப்ரி யாக்கோப் கேட்டுக்கொண்டுள்ளதாக மலேசிய ஊடகங்களில் செய்தி வெளியானதைத் தொடர்ந்து, வெளியுறவு அமைச்சின் செய்தித் தொடர்பாளர் இத்தகவலைத் தெரிவித்தார்.

நாகேந்திரனுக்கு நேற்று முன்தினம் புதன்கிழமை (நவம்பர் 10) மரண தண்டனை நிறைவேற்றப்பட இருந்தது.

எனினும், கடந்த செவ்வாய்க்கிழமை அவருக்கு கொவிட்-19 தொற்று உறுதியானதைத் தொடர்ந்து, விசாரணை அனைத்தும் நிறைவுறும்வரை அவருக்கு மரண தண்டனையை நிறுத்திவைக்க மேல்முறையீட்டு நீதிமன்றம் உத்தரவிட்டுள்ளது.


‘விடிஎல்’ விமானப் பயணச்சீட்டு விலையேற்றம்

மலேசியா-சிங்கப்பூர் இடையிலான தடுப்பூசி போட்டுக்கொண்டோருக்கான பயணப் பாதைக்கான (விடிஎல்) விமானப் பயணச்சீட்டின் விலை சீனப் புத்தாண்டுக் காலத்தில் உயர்ந்துள்ளது.

விடிஎல் பயணப் பாதை தொடங்கப்பட்டதிலிருந்து இரு நாடுகளிக்கிடையே அதிரித்துவரும் பயணிகளின் எண்ணிக்கை விலையுர்வுக்குக் காரணம் எனக் கூறப்பட்டது.

மலேசியாவிலிருந்து சிங்கப்பூருக்கான விமானச் சீட்டின் விலை ஏறக்குறை 1,500 ரிங்கிட். இருவழி பயணத்துக்கான விலை சுமார் 2,200 ரிங்கிட்.

ஒப்புநோக்க விடிஎல் அல்லாத விமானச் சீட்டுகளின் விலை சுமார் 60 விழுக்காடு குறைவு.

சிங்கப்பூர் ஏர்லைன்ஸ், மலேசிய ஏர்லைன்ஸ், ஏர் ஆசியா, ஸ்கூட், மலிண்டோ ஏர், ஜெட்ஸ்டார் ஆசியா உள்ளிட்ட விமான நிறுவனங்கள் விடிஎல் திட்டத்தின் கீழ் இரு நாடுகளுக்கிடையே பறக்கின்றன.

சிங்கப்பூர் ஏர்லைன்ஸ், மலேசிய ஏர்லைன்ஸ் ஆகியவை அடுத்த சில வாரங்களுக்கான விமான சீட்டுகளை விற்றுவிட்டன.

இதற்கிடையே தரை வழி பயணத்துக்கான பேருந்து டிக்கெட்டுகள் மார்ச் மாதம் வரை முழுமையாக விற்கப்பட்டுள்ளன.


மலேசியா செல்ல உட்லண்ட்ஸ் சோதனைச்சவாடியில் நீண்ட வரிசையில் காத்திருந்த மக்கள்

புனித வெள்ளி (ஏப்ரல் 15) அன்று தொடங்கிய வாரயிறுதியில் உட்லண்ட்ஸ் சோதனைச்சவாடியில் நீண்ட வரிசைகள் காணப்பட்டன.

சிங்கப்பூருக்கும் மலேசியாவுக்கும் இடையிலான தரைவழி பயணங்கள் ஏப்ரல் 1ஆம் தேதி முழுமையாகத் திறந்த பின்னர் வந்திருக்கும் முதல் பொது விடுமுறை இது.

காலை எட்டு மணிக்கு உட்லண்ட்ஸ் சோதனைச்சாவடிக்குத் தான் சென்றபோது வரிசையில் 200 பேர் இருந்தனர் என்று ஸ்ட்ரெய்ட்ஸ் டைம்ஸ் கூறியது.

வரிசைகளை ஒழுங்குபடுத்த குடிநுழைவு சோதனைச்சாவடிகள் ஆணைய அதிகாரிகளும் காவல்துறை அதிகாரிகளும் நிறுத்தப்பட்டிருந்தனர்.

சோதனைச்சாவடி அருகே உள்ள பேருந்து நிறுத்துமிடத்தையும் தாண்டி 100 மீட்டர் தூரம் வரை வரிசை நீண்டிருந்தது.

காலை 9 மணிக்கு மழை பெய்தபோதும் வரிசை குறையவில்லை.

பின்னர் காலை 10 மணிக்கு ஏற்பட்ட போக்குவரத்து நெரிசல் நண்பகல் 12 மணி அளவில் குறைந்தது.

மழை பெய்தபோதும் ஜோகூர் செல்லும் ஆர்வம் பலரிடம் இருந்தது.

சிலர் இரண்டு ஆண்டுகளுக்குப் பிறகு மலேசியா செல்வதாகக் கூறினர்.

மலேசியர்கள் பலரும் வார இறுதியைக் கழிக்க சிங்கப்பூர் நுழைந்த வண்ணம் இருந்தனர்.


"கதை முடிந்தது என்று நினைத்தேன்" - பயங்கர அனுபவமாக மாறிய ஜோகூர் உல்லாசப் பயணம்

வார இறுதியில் சிங்கப்பூர் குடும்பம் ஒன்று சென்ற உல்லாச ஜோகூர் பயணம் பயங்கரச் சிக்கலில் முடிந்தது.

ஜோகூர் பனைமரத் தோட்டத்தில் சென்று கொண்டிருந்தபோது, எதிரில் வந்த மோட்டார்சைக்கிளைத் தவிர்க்க காரை வளைத்தார் ஓட்டுநர்.

அப்போது கார் தலைகீழாக கவிழ்ந்து சாலை அருகில் உள்ள புதருக்குள் விழுந்தது.

காரிலிருந்து வெளியேற முடியாமல் தவித்த அந்தக் குடும்பம் கடைசியில் கார் கண்ணாடிகளை உடைத்துத் தப்பித்தது.

அந்தச் சம்பவம் கடந்த ஞாயிற்றுக்கிழமை (மே 1) காலை 11,30 மணியளவில் ஜோகூரில் உள்ள ஜாலான் நியோர்-குலுவாங்கில் நடந்தது.

எல்லாம் நொடிப் பொழுதில் நடந்ததாக காரை ஓட்டிச்சென்ற திரு சோ, 60, கூறினார்.

காரில் இருந்த ஐந்து பேரும் அதிர்‌ஷ்டவசமாக லேசான காயங்களுடன் தப்பித்ததாக அவர் சொன்னார்.

காரில் திரு சோவுடன் அவருடைய மனைவி, அக்கா, அக்காவின் கணவர், தங்கை ஆகியோரும் இருந்தனர்.

வாரஇறுதியை ஜொகூரில் கழிக்க எண்ணிய அவர்கள் கூரின் ஜோகூரின் வேறொர் இடத்திலிருந்து குலுவாங்கை நோக்கி சென்றுகொண்டிருந்தனர்.

காரை வளைத்தபோது சாலை ஈரமாக இருந்ததால் சக்கரங்கள் வழுக்கி, கார் புதருக்குள் கவிழ்ந்தாக குலுவாங் போலிசார் கூறினர்.

"கார் தலைகீழே இருந்தது. நான்கு சக்கரங்களும் மேலே நோக்கி இருந்தன. எங்கள் கதை முடிந்துவிட்டது என்று நினைத்தேன்," என்றார் திரு சோ.

கார் கண்ணாடிகளை தாங்கள் உதைத்து, அவற்றை உடைத்து காரிலிருந்து வெளியேறியதாக திரு சோ கூறினார்.

வழிப்போக்கர்கள், அந்த பகுதியில் உள்ளவர்கள், போக்குவரத்துப் போலிசார் எனப் பலரும் தங்களுக்கு உதவி செய்தனர் என்றார் திரு சோ.


வார இறுதியில் தரைவழி எல்லைகளில் போக்குவரத்து அதிகரிக்கலாம்

வரும் நீண்ட வார இறுதி நாள்களில் சிங்கப்பூர்-மலேசியாவுக்கு இடையில் தரைவழி தரைவழியாக பயணிப்பவர்கள் அதிகமான போக்குவரத்தை எதிர்பார்க்கலாம்.

 குடிநுழைவு, சோதனைச் சாவடி ஆணையம் வியாழக்கிழமை (மே 12) அன்று இதைத் தெரிவித்தது.

 வரும் திங்கட்கிழமை விசாக தினம்.

 அதை முன்னிட்டு ஜொகூர் கடற்பாலம், துவாஸ் இரண்டாம் இணைப்பு ஆகியவற்றின் வழி அதிகமானோர் பயணம் மேற்கொள்வர் என்று எதிர்பார்க்கப்படுவதாக ஆணையம் கூறியது.

 வெள்ளிக்கிழமை, சனிக்கிழமை ஆகிய இரு நாள்களிலும் தரைவழியாக அதிகமானோர் சிங்கப்பூரிலிருந்து மலேசியாவுக்குப் பயணம் மேற்கொள்வர் என்று எதிர்பார்க்கப்படுகிறது.

 ஞாயிற்றுக்கிழமையிலும் திங்கட்கிழமையிலும் அதிகமானோர் மலேசியாவிலிருந்து சிங்கப்பூருக்குப் பயணம் மேற்கொள்வர் என்று எதிர்பார்க்கப்படுகிறது.

 வெள்ளிக்கிழமை பிற்பகல் மூன்று மணியிலிருந்து இரவு 11.59 மணிவரை இரு நாடுகளுக்கும் இடையே தரைவழியாக பயணம் மேற்கொள்வதைத் தவிர்க்குமாறு குடிநுழைவு, சோதனைச் சாவடி ஆணையம் பயணிகளுக்கு அறிவுரை வழங்கியுள்ளது.

 சனிக்கிழமை காலை ஆறு மணி முதல் 10 மணி வரையிலும் பிற்பகல் நான்கு மணி முதல் இரவு ஒன்பது மணி வரையிலும் பயணம் மேற்கொள்வதைத் தவிர்க்குமாறும் ஆணையம் சொன்னது.

 அதேபோல் வரும் ஞாயிற்றுக்கிழமையன்று மாலை ஐந்து மணியிலிருந்து ஏழு மணி வரையிலும் விசாக தினத்தன்று பிற்பகல் ஒரு மணி முதல் இரவு 11.59 மணி வரையிலும் தரைவழியாக சிங்கப்பூருக்குப் பயணம் மேற்கொள்வதைத் தவிர்க்குமாறும் ஆணையம் கூறியது.

 இதற்கு முன்பு வந்த தொழிலாளர் தின, நோன்புப் பெருநாள் நீண்ட வார இறுதியில் 950,000க்கும் அதிகமானோர் சிங்கப்பூர்-மலேசிய தரைவழி எல்லைகளைக் கடந்தனர்.


பிடோக் தீச் சம்பவத்தில் மாண்ட தந்தை, மகளுக்குப் பிரியாவிடை

பிடோக் நார்த்தில் உள்ள ஒரு அடுக்குமாடி வீட்டில் மூண்ட தீயில் மாண்ட தந்தை, மகள் ஆகியோருக்குப் பிரியாவிடை கொடுக்க நூற்றுக்கணக்கானோர் கூடினர்.

மலேசியாவின் பாஹாங் மாநிலத்தில் அவர்களது இறுதிச்சடங்கு இடம்பெற்றது. இன்று காலை அவர்களுடைய நல்லுடல் தகனம் செய்யப்பட்டது.

மலேசியரான 34 வயது டான் சூன் கியோங், அவரது மூன்று வயது மகள் ஹுய் இன் புளோக் 409 பிடோக் நார்த் அவென்யூ 2ல் உள்ள ஒரு வீட்டில் வாடகை வசித்துவந்தனர்.

மே 13ஆம் தேதி, அந்த வீட்டில் தீ மூண்டது. அதில் முவர் மாண்டனர். வீட்டின் உரிமையாளரான 56 வயதான ஆய்லின் சான்னும் தீச் சம்பவத்தில் உயிரிழந்தார்.

திரு டானின் 34 வயதான மனைவி மருத்துவமனையில் தீவிர சிகிச்சை பிரிவில் சிகிச்சை பெற்றுவருகிறார். அவரது குடும்பத்துக்குத் தங்கும் வசதிகளும், ஆதரவும் வழங்கப்பட்டு வருவதாக தேசிய வளர்ச்சி துணையமைச்சரும், ஈஸ்ட் கோஸ்ட் குழுத்தொகுதிக்கான நாடாளுமன்ற உறுப்பினருமான டான் கியாட் ஹவ் கூறினார்.

அன்னையர் தினத்தைக் கொண்டாட திரு டான் தமது குடும்பத்துடன் மலேசியாவுக்கு மே 8ஆம் தேதி சென்றததாக சீன நாளிதழான சின் மின் குறிப்பிட்டது.


சிங்கப்பூர்-மலேசியா இணைப்புப் பாலத்தில் போக்குவரத்து நெரிசல்

சிங்கப்பூர்-மலேசியா இணைப்புப் பாலத்தில் நேற்று மோசமான போக்குவரத்து நெரிசல் ஏற்பட்டது. சிங்கப்பூரில் ஜூன் மாத பள்ளி விடுமுறை தொடங்கியதை முன்னிட்டு, அதிக அளவில் சிங்கப்பூரர்கள் மலேசியாவுக்குப் பயணம் மேற்கொள்வதால, போக்குவரத்து நெரிசல் ஏற்பட்டது.

சமூகத் தளங்ளில் பதிவேற்றம் செய்யப்பட்ட படங்களும், காணொளிகளும் இருவழிகளில் வாகனங்கள் நீண்ட வரிசையில் சிக்கிக்கொண்டிருப்பதைக் காட்டுகின்றன. சிங்கப்பூரை நோக்கி கனரக வாகனங்களும், மலேசியாவுக்குச் செல்ல கார்களும் வரிசையில் இருப்பது படங்களில் தெரிகிறது.

சிங்கப்பூருக்கும் மலேசியாவுக்கும் இடையே தரைவழி எல்லைகள் ஏப்ரல் ஒன்றாம் தேதி திறக்கப்பட்ட முதல், இருவழிகளிலும் போக்குவரத்து நெரிசல் ஏற்படுவது வழக்கமாகிவிட்டது.


மலேசியாவிலிருந்து வரும் டுரியான் விலை அதிகரிப்பு

மலேசியாவிலிருந்து வரும் டுரியானின் விலை சென்ற பருவத்துடன் ஒப்பிடும்போது, இந்த பருவம் அதிகரித்துள்ளது. ஒரு கிலோ $15லிருந்து $18க்கு விற்கப்பட்ட பழம் இப்போது கிட்டத்தட்ட $25 விற்கப்படுகிறது.

இந்த மாதம் முதல் டுரியான் பருவம் தொடங்கியுள்ளது. செப்டம்பர் வரை அது நீடிக்கும்.

டுரியானை அறுவடை செய்யும் காலம் நீட்டித்திருப்பதால், அதன் விலை உயர்ந்துள்ளது. இதற்கு வானிலை, ஆள்பற்றாக்குறை, அதிகரித்துள்ள உர விலை ஆகியவை காரணங்கள் எனக் கூறப்படுகிறது.

சிங்கப்பூருக்கு வரும் டுரியான் பழங்களில்ல் 89 விழுக்காடு மலேசியாவிலிருந்து தருவிக்கப்படுகிறது. எஞ்சியவை தாய்லாந்து, பிலிப்பீன்ஸ் ஆகிய நாடுகளிலிருந்து வருகின்றன.

மலேசியாவில் டுரியான் விலை கிட்டத்தட்ட 40 விழுக்காடு அதிகரித்துள்ளதாக அங்குள்ள ஊடகங்கள் தெரிவித்தன.

மற்ற நாடுகளிலிருந்து டுரியானை இறக்குமதி செய்வதிலும் ஒரு சிக்கல் உள்ளது. காரணம், சிங்கப்பூரர்களுக்கு மலேசிய டுரியான் வகைகளே பிடித்திருப்பதாக பழக் கடைக்காரர்கள் கூறினர்.

இந்நிலையில் டுரியான் பிரியர்களான சிங்கப்பூரர்கள், டுரியானை ருசிக்க மலேசியாவுக்குப் படையெடுத்து வருகின்றனர்.


விற்றுத்தீர்ந்தன ஜோகூர்பாரு - உட்லண்ட்ஸ் ரயில் சேவைக்கான வாரயிறுதி டிக்கெட்டுகள்

ஜோகூர்பாருவுக்கும் உட்லண்ட்சுக்கும் இடையிலான கேடிஎம் ரயில் சேவைக்கான அனைத்து வாரயிறுதி டிக்கெட்டுகளும் விற்கப்பட்டுள்ளன. சேவை ஜூன் 19ஆம் தேதி மீண்டும் தொடங்கவிருக்கிறது.
 வெள்ளிக்கிழமை மாலை, சனிக்கிழமை காலை, ஞாயிற்றுக்கிழமை மாலை ஆகிய வாரயிறுதி நேரங்களுக்கான டிக்கெட்டுகள் அனைத்தும் விற்கப்பட்டுள்ளன.

ஒவ்வொரு நாளும் இருவழி மொத்தம் 31 சேவைகள் இருப்பதால், உச்சக்கட்டம் அல்லாத நேரங்களுக்காக டிக்கெட்டுகள் நிறையவே இருக்கின்றன.

ஜோகூர் பாருவிலிருந்து பயணம் செய்பவர்கள் 5 ரிங்கிட் (1.56 வெள்ளி) செலுத்த வேண்டும். உட்லண்ட்சிலிருந்து ஜோகூர் பாரு செல்பவர்கள் 5 வெள்ளி செலுத்த வேண்டும்.
 உட்லண்ட்சிலிருந்து ஜோகூருக்குச் செல்ல ரயிலில் வெறும் ஐந்தே நிமிடங்கள் பிடிக்கிறது.
 கொவிட்-19 தொற்றுக் காரணத்தினால் மார்ச் 2020லிருந்து இந்தச் சேவை ரத்துசெய்யப்பட்டது.


மீண்டும் தொடங்கியது உட்லண்ட்ஸ்-ஜோகூர் ரயில் சேவை

உட்லண்ட்சுக்கும் மலேசியாவின் ஜோகூர் பாரு நகருக்கும் இடையிலான ரயில் சேவை ஞாயிற்றுக்கிழமையன்று (19 ஜூன்) மீண்டும் இயங்கத் தொடங்கியுள்ளது.

மலேசியாவின் போக்குவரத்து அமைச்சர் வீ கா சியோங் அதைத் தெரிவித்தார்.

'கேடிஎம்' எனும் இந்த ரயில் சேவையில் ஐந்தே நிமிடங்களில் உட்லண்ட்சிலிருந்து ஜோகூர் பாரவுக்குச் செல்லமுடியும்.

இவ்விரு பகுதிகளுக்கும் இடையே தினமும் 31 ரயில் சேவைகள் இயங்கும் என்று திரு வீ கூறினார்.

கொவிட்-19 கொள்ளைநோய்ப் பரவல் காரணமாக 2020ஆம் ஆண்டு மாரச் மாதம 24ஆம் தேதியிலிருந்து இந்தச் சேவை தற்காலிகமாக நிறுத்திவைக்கப்பட்டிருந்தது.


சிங்கப்பூர் டிசாரு இடையே புதிய படகுச் சேவை

சிங்கப்பூருக்கும் மலேசியாவின் டிசாருக்கும் இடையே புதிய படகுச் சேவை அறிமுகம் காணவுள்ளது. இதற்கான ஒப்புதலை கடல்துறை, துறைமுக ஆணையம் வழங்கியுள்ளது.

பாத்தாம் ஃபாஸ்ட் எனும் படகுச் சேவை நிறுவனம் இதற்கான விண்ணப்பத்தை மார்ச் 23ஆம் தேதி அனுப்பியது.

அனைத்து பாதுகாப்பு அம்சங்களையும் உறுதிப்படுத்திய பிறகே, ஆணையம் ஒப்புதல் அளித்தது.

இன்னும் சில ஒப்புதல்கள் பெற்ற பின்னரே, புதிய சேவை குறித்த தகவல்கள் வெளியிடப்படும் எனத் தெரிவிக்கப்பட்டது.


தொடர்பில்லா குடிநுழைவு முறை சோதனை

உட்லண்ட்ஸ் சோதனைச் சாவடியின் வழியாக சிங்கப்பூருக்கு வருவோர் தானியக்க குடிநுழைவு முறையைப் பயன்படுத்த வேண்டியிருக்கலாம்.

இப்போதிருந்து வரும் அக்டோபர் மாதம் வரை பயணிகளுக்கு இந்த அனுபவம் ஏற்படலாம்.

இதன் மூலம் பயணிகள் அதிகாரிகளுடன் தொடர்புகொள்ளாமல் குடிநுழைவு சோதனைச் சாவடியைக் கடக்க முடியும்.

அதற்குப் பதிலாக வாகனத்தின் ஓட்டுநர் தன்னுடன் இருக்கும் அனைவரின் கடவுச்சீட்டுகளையும் தானியக்க முறைக்கு சமர்ப்பிப்பார்.

தானியக்க முறை பயணிகளின் அடையாளத்தை உறுதிப்படுத்தும்.

'ஏப்பிக்ஸ்' எனும் இந்த முறையின் இரண்டாவது வடிவம் ஜூன் மாதம் 21ஆம் தேதியன்று சோதனைக்கு வந்தது.

'ஹெச்டிஎக்ஸ்' எனப்படும் உள்துறை அமைச்சு சீருடைப் பிரிவின் அறிவியல், தொழில்நுட்ப அமைப்பும் குடிநுழைவு, சோதனைச் சாவடிகள் ஆணையமும் இணைந்து 'ஏப்பிக்ஸ்' முறையை உருவாக்கியுள்ளன.


உட்லண்ட்ஸ் சோதனைச் சாவடி அருகே பல கார்களை மோதித் தள்ளிய லாரி

உட்லண்ட்ஸ் சோதனைச் சாவடியை நோக்குச் செல்லும் ஜோகூர் பாலத்தில் போக்குவரத்து விபத்து ஒன்று இன்று (ஜூலை 7)நேர்ந்துள்ளது.

 விபத்தின்போது சிங்கப்பூரை நோக்கிச் செல்லும் ஜோகூர் பாலத்தில் ஒரு லாரி பல கார்களை மோதித் தள்ளியது. விபத்தில் குறைந்தது மூன்று கார்கள் பாதிக்க்கப்பட்டுள்ளன. லாரி கார்களை மோதும் காட்சி சமூக வலைத்தளங்களில் பரவி வருகிறது.

Remote video URL

 விபத்தினால் ஜோகூர் பாலத்தின் மூன்று தடங்களில் இரண்டு மூடப்பட்டன என்றும் போக்குவரத்து மெதுவடையும் என்றும் சிங்கப்பூர் குடிநுழைவுச் சோதனைச் சாவடிகள் ஆணையம் தெரிவித்தது.
 அண்மைய தகவல்களுக்கு ஆணையத்டின் ஃபேஸ்புக் பக்கத்தை நாடலாம் என்றும் ஆணையம் தெரிவித்தது.

Remote video URL


மலேசிய வழக்கறிஞருக்கு நிபந்தனை எச்சரிக்கை

கட்டுரை ஒன்றில் மலேசிய போதைப்பொருள் கடத்திகளைக் குறிப்பிட்டு அதன்மூலம் நீதிமன்றத்தை அவமதித்ததற்காக சையது அப்துல் மாலிக் என்ற மலேசிய வழக்கறிஞருக்கு 24 மாத நிபந்தனை எச்சரிக்கையை சிங்கப்பூர் காவல்துறை பிறப்பித்துள்ளது.

அந்தக் கட்டுரை மலாய் மெயில் நாளிதழில் 2020ஆம் ஆண்டு பிப்ரவரி மாதம் 14ஆம் தேதி வெளியானது.

கோபி அவெதியன், தட்சணாமூர்த்தி காத்தையா என்ற, குற்றவாளிகள் என்று தீர்மானிக்கப்பட்ட மலேசிய போதைப்பொருள் கடத்திகள் தொடுத்த வழக்குகள் தள்ளுபடி செய்யப்பட்டது பற்றி அந்த மலேசிய வழக்கறிஞர் வெளியிட்டிருந்த கருத்துகளை அந்தக் கட்டுரை குறிப்பிட்டிருந்தது.

சிறைச்சாலைத் துறை அதிகாரிகள் கையாளும் மரணதண்டனை நிறைவேற்ற முறைகள் தொடர்பில் அந்தப் போதைப்பொருள் கடத்திகள் வழக்கு தொடுத்திருந்தனர்.

கோபி அவெதியனுக்கு 2020ஆம் ஆண்டு அக்டோபரில் 15 ஆண்டு சிறைத்தண்டனையும் 10 பிரம்படித் தண்டனையும் விதிக்கப்பட்டது.

தட்சணாமூர்த்தி காத்தையாவுக்கு விதிக்கப்பட்ட தண்டனை நிறைவேற்றம், ஒரு சிவில் கோரிக்கை நிலுவையில் இருப்பதன் காரணமாக நிறுத்தி வைக்கப்பட்டு உள்ளது.

‘லாயர்ஸ் ஃபார் லிபர்ட்டி’ என்ற அரசுசாரா அமைப்பின் இயக்குநர் என்ற முறையில், அந்த மலேசிய வழக்கறிஞர் தன் கருத்துகளைத் தெரிவித்திருந்தார்.

விசாரணையை வேகப்படுத்தி அதன் மூலம் உரிய நடைமுறையை சிங்கப்பூர் நீதிமன்றங்கள் அலட்சியப்படுத்தி இருக்கின்றன;அவை நியாயமற்ற முறையில் நடந்துகொண்டுள்ளன என்று அந்த வழக்கறிஞர் தெரிவித்திருந்தார்.

அந்த அறிக்கைகள் இணையத்தில் வெளியிடப்பட்டன.


காஸ்வே விபத்து: 33 அழைப்பாணைகள் இருந்த லாரி ஓட்டுநர்

உட்லண்ட்ஸ் காஸ்வே கடற்பாலத்தில் 11 வாகனங்களை மோதிய லாரியின் ஓட்டுநருக்கு முன்னதாக போக்குவரத்து குற்றங்களின் தொடர்பில் 33 அழைப்பாணைகள் இருந்திருக்கின்றன.

மலேசியாவைச் சேர்ந்த அந்த 34 வயது ஓட்டுநருக்கு இன்னும் நடவடிக்கை எடுக்கப்படாத அழைப்பாணைகளும் இருந்ததாகத் தெரிவிக்கப்பட்டது.

ஜோகூர் பாருவின் துணை காவல்துறை ஆணையர் ராவுப் செலாமாட் இதைத் தெரிவித்தார்.

அந்த ஓட்டுநர் மூன்று நாள்களுக்கு விசாரணைக் காவலில் வைக்கப்பட்டார்.

லாரியில் ஏற்பட்ட கோளாற்றால் அச்சம்பவம் நிகழ்ந்ததாக விசாரணையில் தெரியவந்தது.


பிரதமர் லீ: ஜோகூர்-சிங்கப்பூர் இணைப்பு மேம்பட முயற்சிகள் தொடரும்

ஜோகூருடன் கூடிய இணைப்பை சிங்கப்பூர் தொடர்ந்து மேம்படுத்தி வருகிறது என்று பிரதமர் லீ சியன் லூங் தெரிவித்தார்.

சிங்கப்பூருக்கும் மலேசியாவுக்கும் இடையில் அணுக்க ஒத்துழைப்பை நிலை நாட்டி வருவதில் ஜோகூர் மிக முக்கிய பங்காற்றுவதாகவும் திரு லீ தெரிவித்தார்.

ஜோகூர் சுல்தான் இப்ராஹிம் இப்னி அல்மர்ஹும் சுல்தான் இஸ்கந்தர், தன் துணைவியார் ராஜா சரித் சோஃபியா, பட்டத்து இளவரசர் துங்கு இஸ்மாயில், அவரின் மனைவியான கலிடா, ஜோகூர் முதல்வர் ஓன் ஹனிஃப் காஸி, இதர அதிகாரிகளுடன் மூன்று நாள் வருகை மேற்கொண்டு சிங்கப்பூர் வந்திருக்கிறார்.

ஜோகூர் சுல்தான் சிங்கப்பூருக்கு மேற்கொண்டுள்ள முதலாவது அதிகாரபூர்வ பயணம் இதுவாகும். திரு லீ, நேற்று இஸ்தானாவில் ஜோகூர் சுல்தானுக்கு அதிகாரபூர்வ விருந்தளித்துச் சிறப்பித்தார்.

SPH Brightcove Video

இரண்டாண்டுகளுக்குப் பிறகு இப்போது எல்லை கடந்த பயணம் மீண்டும் சூடுபிடித்து இருக்கிறது என்பதை பிரதமர் சுட்டிக்காட்டினார்.

தானா மேரா படகுத்துறை முனையத்துக்கும் டெசாரு கடற்கரை படகுத்துறை முனையத்துக்கும் இடையில் நேரடி படகுச் சேவை தொடங்கி இருப்பதையும் திரு லீ சுட்டினார்.

ஜோகூர் பாரு-சிங்கப்பூர் ஆர்டிஎஸ் வேக ரயில் திட்டம் குறித்த காலத்தில் நிறைவேற்றப்படும் என்றும் அது செயல்பாட்டுக்கு வந்ததும் கடற்பாலத்தில் கூட்டம் குறையும் என்றும் தொழில்துறை, சுற்றுலா ஆகியவை அதிகமாகி இரு நாட்டு மக்களுக்கும் இடையில் அணுக்க உறவு பேணி வளர்க்கப்படும் என்றும் திரு லீ நம்பிக்கைத் தெரிவித்தார்.

ஆர்டிஎஸ் ரயில் சேவை 2027 ஜனவரியில் செயல்பட திட்டமிடப்பட்டுள்ளது.

உட்லண்ட்ஸ் நார்த்தில் ஆர்டிஎஸ் முனையம் அமையவிருக்கும் இடத்திற்கு சுல்தான் இப்ராஹிம் புதன்கிழமையன்று (20 ஜூலை) சென்று பார்க்கத் திட்டமிடப்பட்டிருந்தது.


ரிங்கிட் மதிப்புக்கு நிகரான சிங்கப்பூர் வெள்ளி புதிய உச்சம்

ரிங்கிட் மதிப்புக்கு நிகரான சிங்கப்பூர் வெள்ளி புதிய உச்சத்தைத் தொட்டுள்ளது. நேற்றைய நிலவரப்படி ஒரு சிங்கப்பூர் வெள்ளிக்கு நிகரான ரிங்கிட்டின் மதிப்பு 3.23ஆக இருந்தது.

மே மாதம் ஒரு சிங்கப்பூர் வெள்ளிக்கு நிகரான ரிங்கிட்டின் மதிப்பு 3.19ஆக இருந்தது.

2018லிருந்து சிங்கப்பூர் வெள்ளிக்கு நிகரான ரிங்கிட்டின் மதிப்பு குறைந்துவருகிறது.


$32 மி. சொகுசுப் பொருள் மோசடி: தம்பதி மீது குற்றச்சாட்டுகள்

வெள்ளிக்கிழமையன்று (12 ஆகஸ்ட்) 32 மில்லியன் வெள்ளி மதிப்புள்ள சொகுசுப் பொருள் மோசடியுடன் தொடர்பிருப்பதாக சந்தேகிக்கப்படும் தம்பதி நீதிமன்றத்தில் முன்னிலைப்படுத்தப்பட்டனர்.

26 வயது பி ஜியாபெங், அவரின் மனைவியான தாய்லாந்தைச் சேர்ந்த 27 வயது பன்சுக் சிரிவிப்பா ஆகிய இருவர் மீதும் ஆளுக்கு மூன்று குற்றச்சாட்டுகள் சுமத்தப்பட்டுள்ளன.

ஏமாற்றியதாக இரு குற்றச்சாட்டுகளையும் சட்டவிரோதமாக சிங்கப்பூரைவிட்டு வெளியேறியதாக ஒரு குற்றச்சாட்டையும் இவர்கள் எதிர்நோக்குகின்றனர்.

இருவரும் காணொளி வாயிலாக நீதிமன்றத்தில் முன்னிலைப்படுத்தப்பட்டனர்.

சொகுசுப் பொருள்களை விற்பதாகச் சொல்லி ஏமாற்றி வாடிக்கையாளர்களிடமிருந்து பணம் பறித்ததாக இருவரும் சந்தேகிக்கப்படுகின்றனர்.

பி ஜியாபெங், பன்சுக் சிரிவிப்பா இருவரும் புதன்கிழமையன்று (10 ஆகஸ்ட்) மலேசியாவின் ஜோகூர் பாரு நகரில் உள்ள 'புக்மி' எனும் மலிவான ஒரு ஹோட்டலில் தங்குவதற்குச் சென்றுகொண்டிருந்தபோது கைதுசெய்யப்பட்டனர்.

கைதாவதற்கு முன்பு இவர்கள் அந்த ஹோட்டலில் தங்கவில்லை என்று அதன் ஊழியர் ஒருவர் ஸ்ட்ரெய்ட்ஸ் டைம்சிடம் கூறினார்.

ஹோட்டலுக்கு வந்த ஐந்தே நிமிடங்களில் இருவரும் கைதுசெய்யப்பட்டதாக ஊழியர் தெரிவித்தார்.


சிங்கப்பூர் துணைப் பிரதமரும் மலேசிய மன்னரும் சந்திப்பு

சிங்கப்பூர் துணைப் பிரதமர் லாரன்ஸ் வோங் மலேசிய மன்னர் சுல்தான் அப்துல்லா அகமது ஷாவை இன்று சந்தித்தார். இரு நாடுகளும் கொண்டுள்ள அணுக்கமான உறவை இருவரும் மறுஉறுதிப்படுத்திக்கொண்டனர்.

இருவரும் கிட்டத்தட்ட 30 நிமிடங்கள் கலந்துரையாடியதாக மலேசியாவின் பெர்னாமா செய்தி நிறுவனம் குறிப்பிட்டது.

இருநாட்டு மக்களுக்கிடையே நிலவும் வலுவான உறவு, இருநாடுகளையும் இணைக்கும் வரலாறு ஆகியவற்றை அடிப்படையாக கொண்டுள்ளது இருதரப்பு உறவு என்று திரு வோங் சொன்னதாக பிரதமர் அலுவலகம் வெளியிட்ட அறிக்கையில் குறிப்பிடப்பட்டிருந்தது.

இம்மாதம் 19ஆம் தேதியன்று மலேசிய மன்னர் சிங்கப்பூருக்கு வருகையளிக்கவிருக்கிறார். அவரை வரவேற்க சிங்கப்பூர் ஆவலாக இருப்பதாக திரு வோங் கூறியுள்ளார்.

நான்கு நாள் அதிகாரத்துவ பயணம் மேற்கொண்டு திரு வோங் மலேசியா சென்றுள்ளார். ஜூன் மாதம் துணைப் பிரதமர் பதவியை ஏற்றுகொண்ட பிறகு திரு வோங் மலேசியாவுக்கு அதிகாரபூர்வமாக சென்றிருப்பது இதுவே முதல்முறை.


கோத்தா திங்கி காட்டில் காணாமல்போய் கண்டுபிடிக்கப்பட்ட  சிங்கப்பூரர்

மலேசியாவின் கோத்தா திங்கி வட்டாரத்தில் உள்ள ஹுத்தான் பந்தாய் வனப்பகுதியில் காணாமல் போன சிங்கப்பூரரை அதிகாரிகள் கண்டுபிடித்துள்ளனர்.

அவர் ஜேசன் ரென் ஜீ எனும் 33 வயது ஆடவர் என்று மலேசியக் காவல்துறை கூறியது.

சனிக்கிழமை பிற்பகல் 3.26 மணிக்கு இதுகுறித்துத் தகவல் கிடைத்தது.

உடனே தேடல், மீட்புப் பணிகள் முடுக்கிவிடப்பட்டது.

பின்னர் ஆடவர் ஞாயிற்றுக்கிழமை பிற்பகல் 3.15 மணிக்குக் கண்டுபிடிக்கப்பட்டார் என்று சைனா பிரஸ் எனும் ஊடகம் தெரிவித்தது.

அவர் பாதுகாப்பாக வனத்திலிருந்து வெளியேற்றப்பட்டுள்ளார் என்று ஜோகூர் வனத்துறை கூறியது.

இதற்கிடையே, அனுமதியின்றி அந்த வனப்பகுதியில் நுழைந்தவர்கள்மீது நடவடிக்கை எடுக்கப்படும் என்று மலேசிய வனத்துறை தெரிவித்துள்ளது.

திரு ஜேசனுடன் இந்தப் பயணத்தில் அவரது மலேசிய நண்பர் டெங் ஜி பாவ் ஈடுபட்டிருந்தார்.

இத்தகைய நடவடிக்கைகளுக்கு அனுமதி பெற்று, வழிகாட்டியுடன் செல்லும்படி ஆலோசனை கூறப்பட்டுள்ளது.


காஸ்வே பாலம் மோட்டார் சைக்கிளோட்டிகளுக்கு சிறிது நேரம் மூடப்படும்

செவ்வாய்க்கிழமை (20 செப்டம்பர்) இரவு 11 மணி முதல் மறுநாள் காலை வரை காஸ்வே கடற்பாலம் மோட்டார் சைக்கிளோட்டிகளுக்கு மூடப்பட்டிருக்கும் என்று குடிநுழைவு, சோதனைச் சாவடி ஆணையம் தெரிவித்துள்ளது.

அதையொட்டி சிங்கப்பூரிலிருந்து மலேசியா செல்லும் மோட்டார் சைக்கிளோட்டிகள் துவாஸ் இரண்டாம் இணைப்பைப் பயன்படுத்துமாறு கேட்டுக்கொள்ளப்படுகின்றனர்.

செவ்வாய்க்கிழமை இரவு 11.59 முதல் மறுநாள் அதிகாலை நான்கு மணி வரை மலேசியாவின் 'பாங்குனன் சுல்தான் சிஐகியு காம்பிளெக்ஸ்' நிலையத்தில் அறிவிப்புப் பலகைகள் மாற்றப்படவுள்ளதால் மோட்டார் சைக்கிளோட்டிகளுக்கு காஸ்வே பாலம் சில மணிநேரம் மூடப்பட்டிருக்கும் என்று திங்கட்கிழமையன்று (19 செப்டம்பர்) ஆணையம் ஃபேஸ்புக்கில் தெரிவித்தது.

மேல்விவரங்களைத் தெரிந்துகொள்ள தனது ஃபேஸ்புக் பக்கத்தை நாடுமாறு ஆணையம் மோட்டார் சைக்கிளோட்டிகளைக் கேட்டுக்கொண்டது.


மளிகைப் பொருள்கள், காய்கறிகளில் மறைத்து மலேசியாவிலிருந்து சிங்கப்பூருக்குள் கோழி இறைச்சி ‘கடத்தல்’

சிங்கப்பூரர்கள் கோழி இறைச்சியை மலேசியாவிலிருந்து சட்டவிரோதமாக இங்கு கொண்டு வருவதாக சில மலேசிய கடைக்காரர்கள் கூறுகின்றனர்.

கோழி இறைச்சியை செய்தித்தாளில் சுற்றி மளிகைப் பொருள்கள் உள்ள பைக்குள் வைத்து அதற்கு மேல் காய்கறிகளைக் கொண்டு மறைப்பது; அதற்குப் பிறகு வாகனத்தினுள் காலுக்குக்கீழ் அந்தப் பையை வைத்து சிங்கப்பூருக்குக் கொண்டு வருவது.

இதைத்தான் சிங்கப்பூரர்கள் செய்வதாக ஜோகூர் கடைக்காரர்கள் சொல்கின்றனர்.

சிங்கப்பூரர்கள் வாரந்தோறும் தங்களிடமிருந்து கோழி இறைச்சியை வாங்கி வருவதாக ஜோகூரில் உள்ள சில்லறை வர்த்தகர்களும் பேரங்காடி ஊழியர்களும் ஸ்ட்ரெய்ட்ஸ் டைம்சிடம் தெரிவித்தனர்.

இவ்வாண்டு ஜூன் மாதம் மலேசிய கோழி இறைச்சி ஏற்றுமதிக்குத் தடை விதித்தது.

அதைத் தொடர்ந்து இந்நிலை உருவாகியுள்ளதாகத் தெரிவிக்கப்பட்டுள்ளது.

தனிப்பட்ட பயன்பாட்டுக்காக இருந்தாலும்கூட உரிமம் இல்லாமல் சிங்கப்பூருக்குள் கோழி அல்லது மீன் இறைச்சியைக் கொண்டு வருவது சட்டப்படி குற்றம். இதற்கு 2 ஆன்டுகள் சிறை அல்லது $50,000 அபராதம் அல்லது இரண்டுமே விதிக்கப்படலாம்


சுற்றுலாப் பேருந்து விபத்தில் 16 சிங்கப்பூரர்கள் காயம்

மலேசியாவில் நிகழ்ந்த சாலை விபத்தில் 16 சிங்கப்பூர் பயணிகள் காயமடைந்தனர். இவ்விபத்து திங்கட்கிழமை அதிகாலை மலாக்கா மாநிலத்தின் வடக்கு-தெற்கு விரைவுச்சாலையில் நிகழ்ந்ததாக ஊடகங்கள் தெரிவித்தன.

சுற்றுலாப் பேருந்து ஒன்று 27 பயணிகளோடு கோலாலம்பூர் நோக்கிச் சென்றுகொண்டு இருந்தபோது மலாக்காவின் ஜெசின் நகரில் லாரி ஒன்றின் பின்பகுதியில் மோதியது.

மறுசுழற்சிப் பொருள்களுடன் அந்த லாரி சென்றுகொண்டு இருந்ததாக ஜெசின் நகர தீயணைப்பு, மீட்பு நிலைய அதிகாரியான அஸ்மான் தேவானான் கூறினார். இந்த மோதலின் விளைவாக, பேருந்தில் பயணம் செய்த 16 பேர் காயமுற்றனர். அவர்கள் அனைவரும் சிங்கப்பூரர்கள். இலேசான காயங்களுக்காக அவர்களுக்கு சிகிச்சை அளிக்கப்பட்டதாக திரு அஸ்வான் தெரிவித்தார்.

விரைவுச் பேருந்தின் ஓட்டுநர் கட்டுப்பாட்டை இழந்ததால் விபத்து நிகழ்ந்திருக்கக்கூடும் என்றும் அவர் தெரிவித்தார்.


கடற்பாலத்தில் போக்குவரத்து நெரிசலைக் குறைக்க பணிக்குழு

ஜோகூர் கடற்பாலத்தில் ஏற்படும் போக்குவரத்து நெரிசலைக் குறைப்பதற்குத் தீர்வுகளை வரைய பணிக்குழு ஒன்று அமைக்கப்பட்டுள்ளதாக ஜோகூர் மாநில முதலமைச்சர் ஒன் ஹஃபிஸ் காஸி தெரிவித்துள்ளார். குறிப்பாக வாரயிறுதி நாள்களில் நிலைமையைச் சீராக்குவது குறிக்கோள் என்று அவர் கூறினார்.

2026ஆம் ஆண்டு சிங்கப்பூர்-ஜோகூர் விரைவு ரயில் திட்டம் நிறைவடையும்வரை போக்குவரத்தைச் சரிசெய்ய இந்த முயற்சி எடுக்கப்படுவதாக திரு ஹஃபிஸ் ஃபேஸ்புக் பதிவில் குறிப்பிட்டார்.

சிங்கப்பூருக்கு அதிகாரத்துவப் பயணம் மேற்கொண்டுள்ள அவர், உட்லண்ட்சில் கட்டப்பட்டு வரும் விரைவு ரயில் முனையத்தின் கட்டுமானத் தளத்திற்கு திங்கட்கிழமை (ஏப்ரல் 18) நேரில் சென்று பார்வையிட்ட பிறகு இதைத் தெரிவித்தார்.

திரு ஹஃபிஸுடன் சிங்கப்பூர் போக்குவரத்து அமைச்சர் எஸ்.ஈஸ்வரனும் அங்கு சென்றிருந்தார்.


தமிழகத்திலிருந்து சிங்கப்பூர், மலேசியாவுக்கு கூடுதல் விமானங்களை இயக்க வலியுறுத்து

சென்னை: தமிழகத்தில் கொவிட்-19 கிருமித்தொற்று தற்போது கட்டுக்குள் வந்துள்ள நிலையில், சென்னை மற்றும் திருச்சியில் இருந்து சிங்கப்பூர், மலேசியா ஆகிய நாடுகளுக்குக் கூடுதல் விமானங்களை இயக்க அனுமதிக்கவேண்டும் என மத்திய விமானப் போக்குவரத்து அமைச்சர் ஜோதிராதித்ய சிந்தியாவுக்கு மதிமுக பொதுச் செயலாளர் வைகோ மின்னஞ்சலில் கடிதம் எழுதியுள்ளார்.

இந்தியாவில் கடந்த 24 மணி நேரத்தில் புதிதாக 11,850 பேர் கொரோனா கிருமித்தொற்றால் பாதிக்கப்பட்டிருப்பதாக மத்திய சுகாதாரத் துறை தெரிவித்துள்ளது. இச்சூழலில், புதிதாக பாதிக்கப்படுவோரின் எண்ணிக்கை சரிந்துள்ளதை அடுத்து, இந்தியப் பயணிகளுக்கு விதிக்கப்பட்டிருந்த தடையைப் பல்வேறு நாடுகளும் விலக்கி வருகின்றன.

இதைத் தொடர்ந்து, மத்திய அமைச்சருக்கு வைகோ எழுதியுள்ள கடிதத்தில், “கொரோனா அலைகளின் கடும் தாக்கம் காரணமாக பல நாடுகளில் இருந்தும் பயணிகள் இந்தியாவுக்கு வரத் தடை விதிக்கப்பட்டு இருந்தது. ‘வந்தே பாரத்’ திட்டத்தின்கீழ் திருச்சியில் இருந்து மலேசியா, சிங்கப்பூருக்குக் குறைந்த அளவு விமானங்களே இயக்கப்பட்டன. ஆனால், சென்னையில் இருந்து விமானங்கள் இன்னமும் இயக்கப்படவில்லை.

“தமிழ்நாட்டில் இருந்து பல்லாயிரக்கணக்கானோர் மலேசியா, சிங்கப்பூருக்குச் செல்ல காத்திருப்பதால் சென்னை, திருச்சியில் இருந்தும் கூடுதல் விமானங்களை இயக்கவேண்டும் என கேட்டுக்கொள்கிறேன்,’’ என்று தெரிவித்துள்ளார்.

இம்மாதம் 7ஆம் தேதி முதல் அமெரிக்காவுக்கு இந்தியப் பயணிகள் செல்கின்றனர். வெளிநாட்டுப் பயணிகளுக்கு விதிக்கப்பட்டு இருந்த தடை நவம்பர் 15 முதல் விலக்கிக்கொள்ளப்படுவதாக இந்தியா முன்னதாக அறிவித்திருந்தது.


மலேசிய விமானம் ரத்து; 320 பயணிகள் பரிதவிப்பு

சென்னை: மலேசியா செல்ல இருந்த விமானம் திடீரென ரத்து செய்யப்பட்டதால் சென்னை விமான நிலையத்தில் 320 பயணிகள் தவிப்புக்கு ஆளாகினர்.

சென்னை மீனம்பாக்கம் விமான நிலையத்தில் இருந்து நாள்தோறும் மலேசியத் தலைநகர் கோலாலம்பூருக்கு விமானங்கள் இயக்கப்படுகின்றன.

நேற்று முன்தினம் 320 பயணிகள் பாதுகாப்புச் சோதனை நடவடிக்கைகளை முடித்துக் கொண்டு புறப்படத் தயாராக இருந்தனர்.

எனினும் குறித்த நேரத்தில் விமானம் கிளம்பவில்லை. நீண்ட நேரமாகப் பயணிகள் காத்துக்கிடந்த நிலையில், விமானப் புறப்பாடு தாமதமாவதாக அறிவிக்கப்பட்டது.

பின்னர் இயந்திரக் கோளாறு காரணமாக மலேசியாவில் இருந்து வரவேண்டிய விமானம் வரவில்லை என்றும் அதன் எதிரொலியாக சென்னை, கோலாலம்பூர் இடையேயான அக்குறிப்பிட்ட விமானச் சேவை ரத்து செய்யப்பட்டதாகவும் பயணிகளுக்குத் தெரிவிக்கப்பட்டது.

இதனால் பயணிகளில் பலர் கடும் கோபமடைந்தனர். மலேசியாவில் இருந்து வர வேண்டிய விமானம் தாமதமாவது குறித்து ஏன் முன்கூட்டியே தகவல் தெரிவிக்கவில்லை என விமான நிறுவன ஊழியர்களிடம் அவர்கள் கேள்வி எழுப்பினர்.

பயணிகளில் பலர் உடனடியாக மாற்று விமானம் ஏற்பாடு செய்ய வேண்டும் என விமான நிறுவன ஊழியர்களிடம் வலியுறுத்தினர்.

இதையடுத்து உரிய ஏற்பாடுகள் செய்யப்படும் என ஊழியர்கள் உறுதி அளித்த போதிலும் அனைத்து பயணிகளும் சுமார் 12 மணி நேரம் காத்துக்கிடக்க நேரிட்டதாகவும் அதன் பிறகே வேறு விமானம் மூலம் மலேசியா புறப்பட்டுச் சென்றதாகவும் தமிழக ஊடகத் தகவல்கள் தெரிவிக்கின்றன.


எல்லை சுகாதார பரிசோதனை குறித்து மலேசியப் பிரதமர்: எந்தவொரு நாட்டிற்கும் எதிராக பாரபட்சம் காட்டமாட்டோம்

மலேசியாவின் சுற்றுப்பயணத் துறையும் பொருளியலும் செழிக்கவேண்டும் என்பதற்காக கொவிட்-19 கொள்ளைநோய்ப் பரவல் காலத்தில் மக்களின் சுகாதாரம் பின்னுக்குத் தள்ளப்படாது என்றுள்ளார் அந்நாட்டுப் பிரதமர் அன்வார் இப்ராஹிம்.

“சுகாதாரத்துக்குத்தான் முன்னுரிமை வழங்கவேண்டும் என்பது அமைச்சரவையின் ஒருமித்த கருத்து. சுற்றுப்பயணத் துறை, பொருளியல் ஆகியவை சார்ந்த விவகாரங்களால் அதைப் பின்னுக்குத் தள்ளமுடியாது,” என்று திரு அன்வார் குறிப்பிட்டார்.

இன்றைய அமைச்சரவைக் கூட்டத்திற்குப் பிறகு நடைபெற்ற செய்தியாளர் கூட்டத்தில் அவர் பேசினார்.

பொருளியலைவிட மக்களின் உடல்நலனுக்குத்தான் அரசாங்கம் கூடுதல் முக்கியத்துவம் வழங்கும் என்பதை திரு அன்வார் சுட்டினார்.

நாட்டின் குடிநுழைவு சோதனைச் சாவடிகளில் கிருமித்தொற்று எண்ணிக்கை அதிகம் உள்ள பகுதிகளிலிருந்து வருவோரிடையே நோய்க்கான அறிகுறிகள் இருக்கிறதா என்பதை அறிவதற்கு மேற்கொள்ளப்படும் நடவடிக்கைகள் முடுக்கிவிடப்படும் என்றும் அவர் சொன்னார்.

எந்த நாட்டுக்கு எதிராகவும் பாரபட்சம் காட்ட இத்தகைய நடவடிக்கைகள் எடுக்கப்படவில்லை என்பதையும் திரு அன்வார் குறிப்பிட்டார்.

மலேசியா வரும் பயணிகளுக்கு ‘ஃபீவர் ஸ்கிரீனிங்’ எனும் காய்ச்சல் இருக்கிறதா என்பதை அறிவதற்கான பரிசோதனை நடவடிக்கை எல்லைப் பகுதிகளில் மேற்கொள்ளப்படும் என்று அறிவிக்கப்பட்டிருந்தது.

சீனாவிலிருந்து வருவோரை மலேசியாவிற்குள் நுழைவதற்கு முன்பு கொவிட்-19 பரிசோதனைக்கு உட்படுத்தவேண்டும் என்று மலேசிய மருத்துவச் சங்கம் முன்னதாகக் கூறியிருந்தது.

மலேசியாவில் தொற்று எண்ணிக்கை அதிகரிக்காமல் இருக்க தேவையான முன்னெச்சரிக்கை நடவடிக்கைகளை எடுக்குமாறு சங்கம் மலேசிய அரசாங்கத்திடம் கேட்டுக்கொண்டது.

இந்நிலையில், வரும் ஞாயிற்றுக்கிழமை முதல் சீனாவிலிருந்து வரும் பயணிகளுக்கான எல்லைக் கட்டுப்பாடுகள் முடுக்கிவிடப்படும் என்று ஜப்பானியப் பிரதமர் ஃபுமியோ கிஷிடா அறிவித்துள்ளார்.

சென்ற மாதம் அறிவிக்கப்பட்டதற்கு இணங்க சீனாவிலிருந்து நேரடியாக ஜப்பான் செல்லும் விமானங்களில் ஏறுவதற்கு முன்னர் கிருமித்தொற்று ஏற்படாததை நிரூபிக்கப் பயணிகள் பரிசோதனையும் மேற்கொள்ளவேண்டும்.


ஜோகூரில் நான்கு வாகன விபத்து; 12 சிங்கப்பூரர்கள் காயம்

சிங்கப்பூரர்கள் சென்ற சுற்றுலா வேன் மலேசியாவின் ஜோகூரில் விபத்திற்குள்ளானது.

நான்கு வாகனங்கள் சம்பந்தப்பட்ட அவ்விபத்தில் வேனில் சென்ற 12 சிங்கப்பூரர்கள் காயமடைந்தனர். அவர்களில் ஒருவர் படுகாயமுற்றதாகக் கூறப்பட்டது.

ஞாயிற்றுக்கிழமை (மார்ச் 19) மாலை 5.15 மணிக்கு வடக்கு-தெற்கு விரைவுச்சாலையில் விபத்து நிகழ்ந்ததாக மலேசியக் காவல்துறை தெரிவித்தது.

28 பயணிகளுடன் சென்ற விரைவுப்பேருந்து ஒன்று, சிங்கப்பூரர்கள் சென்ற சுற்றுலா வேனுடனும் மேலும் இரு கார்களுடனும் மோதியது.

அந்த விரைவுப்பேருந்து மலாக்காவில் இருந்து ஜோகூர் பாருவை நோக்கிச் சென்றுகொண்டிருந்தபோது இவ்விபத்து நேரிட்டதாக முதற்கட்ட விசாரணைத் தகவல்கள் கூறுகின்றன.

விரைவுச்சாலையின் இடது தடத்தில் சென்ற அப்பேருந்து, முன்னால் சென்ற வேன்மீது மோதியதாகக் கூறப்பட்டது. அதனால்,  அந்த வேன் தனக்கு முன்னால் சென்ற காருடனும் அந்த கார் அதற்கு முன்னால் சென்ற காருடனும் மோதியதாகச் சொல்லப்பட்டது.

விரைவுப்பேருந்தின் ஓட்டுநருக்கு இலேசான காயமேற்பட்டது. அதிலிருந்த பயணிகள் எவருக்கும் காயமில்லை.

அதேபோல, சிங்கப்பூரர்கள் சென்ற சுற்றுலா வேனின் ஓட்டுநருக்கும் காயமில்லை. அதே நேரத்தில், விபத்தில் சிக்கிய இரு கார்களில் ஒன்றின் ஓட்டுநர் காயமடைந்தார்.

காயமுற்ற அனைவரும் மூவாரில் உள்ள சுல்தானா ஃபாத்திமா   சிறப்பு மருத்துவமனைக்குக் கொண்டுசெல்லப்பட்டனர்.

பாதிக்கப்பட்ட சிங்கப்பூரர்களுடனும் அவர்களின் குடும்பத்தாருடனும் தொடர்பில் இருப்பதாக சிங்கப்பூர் வெளியுறவு அமைச்சு தெரிவித்ததாக ஸ்ட்ரெய்ட்ஸ் டைம்ஸ் செய்தி வெளியிட்டுள்ளது.

“காயமுற்றோருக்கும் அவர்களின் குடும்பத்தினருக்கும் தேவையான உதவிகளை வழங்குவதற்காக ஜோகூரில் உள்ள சிங்கப்பூர் துணைத் தூதரகத்தில் இருந்து ஒரு குழுவினர் மருத்துவமனைக்குச் சென்றுள்ளனர்,” என்று அமைச்சு கூறியது.

Facebook


பாத்தாங் காலி நிலச்சரிவு: மண்ணுக்கு அடியில் 7 மீட்டர் ஆழத்தில் மேலும் நான்கு சடலங்கள் கண்டெடுப்பு

கெந்திங் மலை அருகே பாத்தாங் காலியில் நிலச்சரிவு ஏற்பட்ட பகுதியிலிருந்து மேலும் நால்வரின் சடலங்கள் கண்டெடுக்கப்பட்டன. ஆற்றங்கரை பகுதியில், மண்ணுக்கு அடியில் 7 மீட்டர் ஆழத்தில் அந்தச் சடலங்கள் கண்டறியப்பட்டன.

இதன்மூலம், நிலச்சரிவில் சிக்கி உயிரிழந்தோர் எண்ணிக்கை 30ஆக அதிகரித்துள்ளது. காணாமல்போன மூவரை இன்னும் காணவில்லை.

“ஓர் ஆண் குழந்தை, ஒரு பெண் குழந்தை, இரு பெரியவர்களின் சடலங்கள் அவை. சடலங்கள் முழுமையாக இருந்தாலும், அவை அழுகத் தொடங்கிவிட்டன,” என்று ஹுலு சிலாங்கூர் காவல் அதிகாரி சுஃபியான் அப்துல்லா வியாழக்கிழமை (டிசம்பர் 22) கூறினார்.

சடலங்களை அடையாளம் காணவும் பிரேதப் பரிசோதனை செய்யவும் சுங்கை புலோ மருத்துவமனைக்கு அவை அனுப்பி வைக்கப்பட்டதாக அவர் சொன்னார்.

“சடலங்களை அடையாளப்படுத்தும் செயல்முறை இன்னும் செய்யப்படாததால், அவை அனைத்தும் ஒரே குடும்பத்தைச் சேர்ந்தவையா என்பதை எங்களால் உறுதிப்படுத்த இயலாது,” என்றார் அவர்.

ஏழாவது நாளாக தொடரும் தேடுதல், மீட்பு நடவடிக்கையில் 128 ஊழியர்கள், நிலத்தைத் தோண்டும் 11 இயந்திரங்கள், ஏழு ‘கே9’ நாய்கள் ஆகியவை ஈடுபடுத்தப்பட்டன. குறிப்பாக மலை, ஆற்றங்கரை பகுதிகளில் கவனம் செலுத்தப்படும் என்று திரு சுஃபியான் தெரிவித்தார்.


மலேசியா செல்லும் எல்லா  பயணிகளுக்கும் உடல்வெப்ப பரிசோதனைகள்

மலேசியா செல்லும் அனைத்துப் பயணிகளுக்கும் காய்ச்சலுக்கான உடல்வெப்பப் பரிசோதனைகள் நடத்தப்படவுள்ளன.

மேலும்,  சீனாவிலிருந்து வரும் விமானங்களிலிருந்து கழிவுநீரைச் சேகரித்து அது பரிசோதனைகளை நடத்தவுள்ளது.

மலேசிய சுகாதார அமைச்சர் ஸலிஹா முஸ்தஃபா அது குறித்த அறிக்கையை வெள்ளிக்கிழமை (டிச. 30) அன்று தெரிவித்தார்.

சீனாவில் தொற்று எண்ணிக்கை வெகுவாக உயர்ந்துள்ள நிலையில் மலேசியா புதிய நடவடிக்கைகளை அறிவித்துள்ளது.

சீனா உள்ளிட்ட எல்லா நாடுகளிலிருந்து வரும் அனைத்துப் பயணிகளுக்கும், அனைத்துலகப் பயணிகள் நுழையும் இடங்களில் காய்ச்சலுக்கான பரிசோதனைகள் நடத்தப்படும்.

காய்ச்சல் அல்லது மற்ற அறிகுறிகள் உள்ளவர்கள் தனிமைப்படுத்தப்படுவர் அல்லது கூடுதல் பரிசோதனைகளுக்காக சுகாதார அதிகாரிகளிடம் அனுப்பப்படுவர்.

சீனாவிலிருந்து வரும் விமானங்களிலிருந்து சேகரிக்கப்படும் கழிவுநீர் மாதிரிகளின்மீது முதலில் பிசிஆர் பரிசோதனைகளும் பின்னர் மரபணுப் பரிசோதனைகளும் நடத்தப்படும்.

மேலும், மலேசியா செல்வதற்கு முன்பான 14 நாள்களில் சீனாவுக்குச் சென்று வந்தவர்கள், விரைவுப் பரிசோதனையை மேற்கொள்ள வேண்டும் என்று அவரது அறிக்கை கூறியது.

கொவிட்-19 கிருமிக்கு எதிராக மலேசியா அதன் கண்காணிப்பை அதிகரித்ததன் ஒரு பகுதியாக இந்த நடவடிக்கைகள் எடுக்கப்பட்டுள்ளன என்று டாக்டர் ஸலிஹா  தெரிவித்தார்.

மலேசியாவில் தொற்றுப் பரவலைக் கட்டுக்குள் வைக்கவும் புதிய கிருமிவகைகள்  உள்ளனவா என்பதைக் கண்டுபிடிக்கவும் அது உதவும் என்றார் அவர்.

இவ்வேளையில் சீனா அதன் எல்லைகளைத் திறந்துவிட்டுள்ள நிலையில், மலேசியாவில் விமானச் சேவைகளுக்கான தேவை அதிகரிக்கும் என்று அந்நாட்டுப் போக்குவரத்து அமைச்சர் ஆண்டனி லோக் கூறினார்.

சீன நாட்டவர் அதிகம் செல்ல விரும்பும் பத்து நாடுகளில் மலேசியாவும் ஒன்று என செய்தி ஒன்று கூறியுள்ளது.


மலேசியா: காரில் பொட்டலம் வெடித்ததில் ஆடவர் உயிரிழப்பு

மலேசியத் தலைநகர் கோலாலம்பூரில் காரில் வைக்கப்பட்டிருந்த பொட்டலம் ஒன்று வெடித்ததில் உணவக ஊழியர் ஒருவர் வியாழக்கிழமை உயிரிழந்தார்.

அம்பாங்கின் பாண்டான் இன்டா எனும் பகுதியில் அந்த 28 வயது ஆடவரின் வேலையிடத்துக்கு வெளியே இந்தச் சம்பவம் நிகழ்ந்தது. இச்சம்பவத்தைக் காவல்துறையினர் கொலை என்று வகைப்படுத்தியுள்ளனர்.

இரவு 8.55 மணியளவில் காரில் வைக்கப்பட்டிருந்த அந்தப் பொட்டலத்தை அவர் சோதித்துக்கொண்டு இருந்தபோது அது வெடித்ததாக காவல்துறை கூறியது.

"பாதிக்கப்பட்டவருக்கு உடலிலும் கைகளிலும் கடுமையான காயங்கள் ஏற்பட்டன," என்று காவல்துறை அதிகாரி முகம்மது ஃபரூக் இஷாக் வெளிக்கிழமை இரவு வெளியிட்ட அறிக்கையில் தெரிவித்தார்.

மருத்துவமனையில் சிகிச்சை பலனின்றி அவர் உயிரிழந்ததாக திரு ஃபருக் கூறினார்.

வெள்ளிக்கிழமை காலை சம்பவ இடத்தில் ரத்தக்கறை காணப்பட்டது. அந்த உணவகத்துக்கு அருகில் உள்ள அப்பகுதியைச் சுற்றி காவல்துறையினர் தடுப்புவேலி அமைத்தனர். விசாரணை அதிகாரிகள் தடயங்களைத் தேடினர்.

அந்த ஆடவரது காரின் முன்பகுதி நசுங்கியிருந்தது.

இறந்தவருக்குப் பிரேதப் பரிசோதனை மேற்கொள்ளப்பட்டது. அம்பாங் மருத்துவனையில் அவருடைய குடும்பத்தினர் திரண்டனர்.  சவக்கிடங்கைவிட்டு வெளியேறிய அவர்கள், செய்தியாளர்களிடம் பேச மறுத்துவிட்டனர்.

Facebook

AMPANG - Seorang pelayan maut selepas sebuah bungkusan ditinggalkan di atas bonet keretanya di hadapan sebuah kedai makan meletup di Jalan Pandan Indah, di sini pada malam Khamis.

Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima panggilan mengenai kejadian itu kira-kira jam 8.55 malam.

Menurutnya, mangsa, 28, merupakan lelaki warga tempatan dikatakan memegang bungkusan berkenaan sebelum meletup.

Siasatan dijalankan mendapati terdapat satu bungkusan yang ditinggalkan di atas bonet kereta mangsa jenis Toyota Corolla Altis.

"Letupan itu mengakibatkan mangsa mengalami kecederaan parah pada bahagian badan dan tangan," katanya dalam kenyataan pada Jumaat.

Katanya, mangsa kemudian dibawa orang awam ke Hospital Ampang namun disahkan meninggal dunia kira-kira jam 9.45 malam.

"Siasatan di tempat kejadian juga menemui beberapa kesan akibat letupan iaitu kesan kemik pada kereta mangsa.

"Punca kejadian masih dalam siasatan dan kes disiasat di bawah Seksyen 302 Kanun Keseksaan," katanya.
Posted by
Universal Media
 on Thursday, December 29, 2022


கெந்திங் நிலச்சரிவில் கடைசி சடலம் கண்டுபிடிப்பு; சிறுவனின் சடலம் கண்டுபிடிக்கப்பட்டது

கெந்திங் மலையில் உள்ள ஃபாதர்ஸ் ஆர்கானிக் பண்ணையில் ஏற்பட்ட நிலச்சரிவில் மாண்ட சிறுவனின் சடலம் கண்டுபிடிக்கப்பட்டுள்ளது.

நிலச்சரிவில் மாண்டவர்களில் இன்னும் கண்டுபிடிக்காதிருந்த கடைசி சடலம் அது.

சனிக்கிழமை மாலை 4.53 மணிக்கு மலேசிய மீட்புப் பணியினர் சிறுவனின் சடலத்தைக் கண்டெடுத்தனர்.

பாத்தாங் காலியில் நடந்த நிலச்சரிவில் கடந்த ஒன்பது நாள்களாக அவர்கள் உயிர் தப்பியவர்களையும் பின்னர் சடலங்களையும் மீட்டெடுத்துள்ளனர்.

நிலச்சரிவில் மாண்ட 31வது நபரின் சடலம் கண்டுபிடிக்கப்பட்டிருக்கலாம் என்று அதிகாரிகள் மலேசிய ஊடகங்களிடம் சனிக்கிழமை தெரிவித்தனர்.

பல்வேறு துறைகளைச் சேர்ந்த சுமார் 80 அதிகாரிகள் இன்று மீட்புப் பணியில் ஈடுபட்டனர்.

சிறுவனின் சடலம் கண்டுபிடிக்கப்பட்டதை அடுத்து, மீட்புப் பணிகளை அரசாங்கம் முடித்துக்   கொள்ளும் என்று எதிர்பார்க்கப்படுகிறது.

டிசம்பர் 16ஆம் தேதி ஏற்பட்ட நிலச்சரிவு, கடந்த 30 ஆண்டுகளில் மலேசியாவில் ஏற்பட்ட மூன்றாவது ஆக மோசமான நிலச்சரிவாகும்.

1993ஆம் ஆண்டு டிசம்பர் 11ஆம் தேதி கோலாலம்பூரின் அருகேயுள்ள புக்கிட் அந்தாராபங்சாவில் இருந்த தனியார் கூட்டுரிமை வீடுகள் சரிந்து விழுந்த சம்பவமே ஆக மோசமான நிலச்சரிவாகும். அதில் 48 பேர் கொல்லப்பட்டனர்.


ஜோகூர் பாரு-சிங்கப்பூர் ஆர்டிஎஸ் லிங்க்: சிங்கப்பூர் பக்கம் பாதி நிறைவு

ஜோகூர் பாரு-சிங்கப்பூர் வேக ரயில் இணைப்புப் பாதை (ஆர்டிஎஸ் லிங்க்) கட்டுமானம் சிங்கப்பூர் தரப்பில் பாதி நிறைவடைந்து இருக்கிறது. அந்த ரயில் திட்டம் 2026 முடிவில் செயல்பட ஆயத்தமாகும் வகையில் முன்னேறி வருகிறது.

போக்குவரத்து அமைச்சர் எஸ். ஈஸ்வரன் செய்தியாளர்களிடம் வியாழக்கிழமை (மே 11) இதனைத் தெரிவித்தார்.

திரு ஈஸ்வரனும் மலேசிய போக்குவரத்து அமைச்சர் ஆண்டனி லோக்கும் ஜோகூர் பாருவில் கட்டுமான இடம் ஒன்றைப் பார்வையிட்டனர்.

ஜோகூர் நீரிணையில் சிங்கப்பூரையும் ஜோகூர் பாருவையும் இணைத்தபடி அமையும் ரயில் மேம்பாலத்தை தாங்கும் தூண்களில் ஒரு தூண் அங்கு கட்டப்படுகிறது.

இதனிடையே, இந்த வேக ரயில் வழித்தட கட்டுமானம் பற்றி கருத்து கூறிய மலேசிய அமைச்சர், மலேசிய தரப்பில் 36 விழுக்காட்டு பணிகள் நிறைவடைந்து இருப்பதாகக் கூறினார்.

இருதரப்பிலும் நிறைவேறியுள்ள முன்னேற்றத்தைப் பார்க்கையில், இந்த வேக ரயில் சேவை 2026 முடிவில் தொடங்கிவிடும் என்று எதிர்பார்க்கப்படுவதாக திரு ஈஸ்வரன் குறிப்பிட்டார்.

சிங்கப்பூர் தரப்பில் கட்டுமானப் பணிகள் கடந்த மார்ச் மாதம் 45 விழுக்காட்டு அளவு நிறைவை எட்டியிருந்தன.

மேம்பால ரயில் பாதையைத் தாங்கும் தூண்களைப் பதிக்கும் பணிகள் அடுத்த ஆண்டு முதல் காலாண்டில் முடிவடையும் என்று எதிர்பார்க்கப்படுகிறது.

அமைச்சர் ஈஸ்வரன் வியாழக்கிழமை மலேசியாவுக்கு ஒரு நாள் அதிகாரபூர்வ பயணம் மேற்கொண்டார்.

அதன் ஒரு பகுதியாக அவர் கட்டுமான இடத்தைப் பார்வையிட்டார்.

மலேசிய அமைச்சருடன் பல அம்சங்கள் பற்றி தான் விவாதித்ததாகவும் இருதரப்பு உறவைப் பலப்படுத்த தாங்கள் கொண்டுள்ள உறுதியை இரு நாடுகளும் மறுஉறுதிப்படுத்தியதாகவும் திரு ஈஸ்வரன் குறிப்பிட்டார்.

கடல், தரை வழியாக இரு நாடுகளுக்கும் இடையில் போக்குவரத்து இணைப்புகளை மேலும் எப்படி மேம்படுத்தலாம் என்பது பற்றி தாங்கள் விவாதித்ததாகவும் திரு ஈஸ்வரன் தெரிவித்தார்.

ஜோகூர் பாரு-சிங்கப்பூர் வேக ரயில் இணைப்புப் பாதை 4 கி.மீ. நீளம் கொண்டதாக இருக்கும்.

அது செயல்படத் தொடங்கும்போது ஜோகூர் பாருவில் உள்ள புக்கிட் சாகாரில் இருந்து சிங்கப்பூரில் உள்ள உட்லண்ட்ஸ் நார்த்துக்கு மக்கள் பயணம் செய்ய முடியும்.

இங்கிருந்து அங்கும் அங்கிருந்து இங்கும் ஐந்தே நிமிடங்களில் சென்று வரலாம்.

அந்த இடைவழி ரயில் சேவை வழியாக ஒவ்வொரு திசையிலும் ஒரு மணி நேரத்தில் 10,000 பயணிகள் வரை பயணம் செய்ய முடியும்.

அதனால் கடற்பாதையில் போக்குவரத்துத் தேக்கம் குறையும் என்று எதிர்பார்க்கப்படுகிறது.

சிங்கப்பூரில் பயணிகள் அந்த வேக ரயில் நிலையத்தில் இருந்து ஒரு சுரங்கப்பாதை வழியாக தாம்சன்-ஈஸ்ட் கோஸ்ட் வழித்தடத்துக்கு  மாறிக்கொள்ளலாம்.

சிங்கப்பூர், மலேசியா இரு நாடுகளையும் சேர்ந்த சுங்க, குடிநுழைவு, தனிமை வசதிகள் உட்லண்ட்ஸ் நார்த்தில் ஒரே கட்டடத்திலும் புக்கிட் சாகார் நிலையத்திலும் அமைந்து இருக்கும்.

அதாவது பயணிகள் புறப்படும்போது மட்டும் குடிநுழைவு நடைமுறைகளை நிறைவேற்ற வேண்டும். சென்று சேரும் இடத்தில் நடைமுறைகளை நிறைவேற்ற வேண்டிய அவசியம் இருக்காது.

ஜோகூர் பாரு-சிங்கப்பூர் வேக ரயில் பற்றி 2010ல் அறிவிக்கப்பட்டது. 2018ல் அந்த ரயில் திட்டம் தயாராக இருந்தது.

பிறகு 2024 முடிவில் சேவையைத் தொடங்கலாம் என்று 2017ஆம் ஆண்டில் ஒப்புக்கொள்ளப்பட்டது.

அதுவும் மலேசிய வேண்டுகோளின் பேரில் 2019ல் நிறுத்தி வைக்கப்பட்டது. இந்தத் திட்டம் 2020 ஜூலையில் அதிகாரபூர்வமாக மீண்டும் தொடங்கியது.


பிரதமர் லீ: சிங்கப்பூர்-மலேசியா இணைந்து செயல்பட்டால் பல நன்மைகள்

நெருங்கிய நட்பு நாடுகள் என்ற முறையில் சிங்கப்பூர், மலேசியா இரண்டின் எதிர்காலமும் பின்னிப்பிணைந்திருப்பதாக பிரதமர் லீ சியன் லூங் கூறியிருக்கிறார்.

இருநாடுகளும் ஆக்ககரமாக ஒத்துழைத்தால், இருதரப்புக்கும் வெற்றி கிட்டும். இரு நாட்டு மக்களும் வர்த்தகங்களும் நன்மையடைய முடியும் என்றார் அவர்.

மலேசியப் பிரதமர் அன்வார் இப்ராகிமுக்கு நண்பகல் விருந்து அளித்து உபசரித்த வேளையில் திரு லீ இவ்வாறு கூறினார்.

மலேசியாவின் பிரதமராகப் பொறுப்பேற்றுக்கொண்ட பிறகு திரு அன்வார் இப்ராகிம் நேற்று சிங்கப்பூருக்கு  முதல்முறையாக அதிகாரத்துவப் பயணம் மேற்கொண்டார்.

இருநாடுகளும் தொடர்ந்து ஒத்துழைத்து, இருதரப்பு உறவை மேம்படுத்துவது குறித்துத் திரு லீ மகிழ்ச்சி தெரிவித்தார்.

அதற்குப் பதிலளித்த மலேசியப் பிரதமர்  இருதரப்பு உறவில் தீர்க்க இயலாதது என்று எந்தப் பிரச்சினையும் இல்லை என்றார். மலேசியாவும் சிங்கப்பூரும் மிகச் சிறந்த அண்டை நாடுகள். இருநாட்டு மக்களுக்கும் கூடுதல் நன்மையளிக்கும் வகையில் இரண்டும் மேலும் இணைந்து செயல்பட இயலும் என்றார் திரு அன்வார்.

நேற்றுக் காலை தாங்கள் இருவரும் பயன்மிக்க கலந்துரையாடலை நிகழ்த்தியதாகவும் நிலுவையில் இருக்கும் இருதரப்பு விவகாரங்கள் தொடர்பில் முன்னேற்றம் காண்பது குறித்துக் கலந்துபேசியதாகவும் திரு லீ கூறினார்.

பிரதமர் அன்வாரின் ஒத்துழைப்போடு சிங்கப்பூர்-மலேசியா உறவுகள் புதிய உச்சத்தை எட்டும் என்று தாம் நம்புவதாகத் திரு லீ சொன்னார்.

இருநாடுகளும் புவியியல் ரீதியாகப் பிணைந்துள்ளன. இருதரப்புக்கும் பொதுவான வரலாறு உண்டு என்பதையும் இருநாட்டு மக்களுக்கு இடையில் ஆழமான குடும்ப, கலாசாரத் தொடர்பு இருப்பதையும் அவர் சுட்டினார்.

மலேசியாவில் சிங்கப்பூர் $56 பில்லியனுக்குமேல் முதலீடு செய்துள்ளது. இது மலேசியப் பொருளியல்மீதான சிங்கப்பூரின் நம்பிக்கையைப் பிரதிபலிப்பதாகத் திரு லீ குறிப்பிட்டார்.

“கொவிட்-19 காலகட்டத்தில் இரு நாடுகளும் ஒன்றுக்கொன்று கைகொடுத்தன. விநியோகம் தடைபடவில்லை,” என்று கூறிய அவர், திரு அன்வாருடன் தமக்கு நீண்டகாலத் தொடர்பு உண்டு என்றார்.

மலேசிய ஊழியர்கள் அதிகாலையில் எழுந்து சிங்கப்பூர் வர வரிசையில் காத்திருப்பது குறித்த திரு லீயின் அக்கறை தம்மை நெகிழ்த்தியதாக திரு அன்வார் கூறினார். இதற்குத் தீர்வுகாண்பது தங்கள் இருவரின் விருப்பம் என்றார் அவர்.

இருநாடுகளும் உணவுப் பாதுகாப்பில் ஒத்துழைப்பை மேம்படுத்தலாம்.

சிங்கப்பூருடன் உறவைத் தொடர்வதே மலேசியாவின் விருப்பம் என்று  பிரதமர் அன்வார் குறிப்பிட்டார்.

தமது நிர்வாகம் புதியது என்றாலும் சிங்கப்பூருடனான உறவைப் பொறுத்தவரை தாமும் தம் அமைச்சரவையும் தெளிவான நிலைப்பாட்டில் இருப்பதாக திரு அன்வார் கூறினார்.


நச்சுத்தன்மை உடைய மீன்: மனைவியின் இறப்புக்குப் பிறகு கணவரும் மரணம்

ஒருவகை நச்சுத்தன்மை உடைய மீனைச் சாப்பிட்ட மனைவி இறந்த இரு வாரங்களுக்குப் பிறகு, அவருடன் சேர்ந்து அதை உட்கொண்ட கணவரும் சனிக்கிழமை (ஏப்ரல் 8) உயிரிழந்தார். முன்னதாக அவர்  ‘கோமா’ நிலையில் இருந்தார்.

மலேசியாவின் ஜோகூர் மாநிலம், குளுவாங் மாவட்டத்தைச் சேர்ந்த அத்தம்பதியரின் மரணம், இந்த வகை மீனின் விற்பனை தொடர்பிலான சட்ட திட்டங்களின் செயல்திறன் குறித்து கேள்விகள் எழுந்துள்ளன.

வாட்ஸ்அப் மூலம் ஸ்ட்ரெய்ட்ஸ் டைம்சுக்கு குறுஞ்செய்தி அனுப்பிய அத்தம்பதியரின் மகள் இங் அய் லீ, 51, “இன்று காலை என் தந்தையை இழந்துவிட்டேன் என்ற செய்தியை நான் ஆழ்ந்த துயருடன் பகிர்கிறேன்,” என்றார்.

பங்குச் சந்தையில் இடம்பெற்றுள்ள நிறுவனம் ஒன்றின் தலைமை நிதி அதிகாரியான திருவாட்டி இங், கோளமீனை (pufferfish) சாப்பிடுவதால் ஏற்படும் ஆபத்து குறித்து பொதுமக்களிடையே விழிப்புணர்வு ஏற்படுத்தும் முயற்சியில் இறங்கியுள்ளார்.

ஃபேஸ்புக் நேரலை, இணைய விற்பனைத் தளங்கள் மற்றும் மீன் கடைகளில் எவ்வித அமலாக்கமும் இன்றி இந்த வகை மீன் வெளிப்படையாக விற்கப்படுவதாக திருவாட்டி இங் கூறினார்.

திருவாட்டி இங்கின் தந்தை திரு இங் சுவான் சிங், 84, தங்களுக்குத் தெரிந்த மீன் வணிகரிடமிருந்து அந்த மீனை வாங்கியிருந்தார். கோளமீனை அவர் வாங்கியது அதுவே முதன்முறை. அது நச்சுத்தன்மை உடையது என்பது பற்றி அவருக்குத் தெரியாது.

மார்ச் 25ஆம் தேதி ஒரு கிலோ மீனை 18 ரிங்கிட்டுக்கு (S$5) அவர் வாங்கினார்.

மார்ச் 25ஆம் தேதி ஒரு கிலோ கோளமீனை 18 ரிங்கிட்டுக்கு (S$5) திரு இங் வாங்கினார். படம்: இங் அய் லீ

மீனை வாங்கிய அதே நாள் அத்தம்பதியர் அதைச் சமைத்துச் சாப்பிட்டனர். பின்னர் அவர்களது கை, கால்களில் உணர்ச்சியை இழந்தனர்.

மருத்துவமனைக்குக் கொண்டு செல்லப்பட்டபோது திருவாட்டி இங்கின் தாயார் திருவாட்டி லிம் சியூ குவானுக்கு, 83, மூச்சுத்திணறல் ஏற்பட்டது. மருத்துவமனையைச் சென்றடைந்தபோது அவர் சுயநினைவை இழந்தார்.

பின்னர் திரு இங்கும் மூச்சுவிடச் சிரமப்பட்டார். அதே நாள் இரவு 7 மணியளவில் திருவாட்டி லிம் இறந்துவிட்டார்.

இந்தச் சம்பவம் குறித்து தற்போது சுகாதார அமைச்சு விசாரணை நடத்தி வருவதாக ஜோகூர் சட்டமன்ற உறுப்பினர் சியூ சோங் சின் தெரிவித்தார்.

கோளமீன் சமைக்கப்படுவதற்குமுன். படம்: இங் அய் லீ


கிராமப்புறத் தமிழ்ப் பள்ளிகளில் குறைவான மாணவர்கள்; தீர்வுகாண விழையும் மலேசிய அரசு

மலேசிய கிராமப் புறங்களில் உள்ள தமிழ்ப் பள்ளிகளில் மாணவர்களின் எண்ணிக்கை மிகவும் குறைவாக இருப்பதாக அந்நாட்டின் கல்வி அமைச்சு தெரிவித்துள்ளது.

மலேசியாவில் உள்ள 367 தமிழ் தொடக்கப்பள்ளிகளில் 150க்கும் குறைவான மாணவர்கள் பயில்வதாக அது கவலை தெரிவித்தது.

கிராமப்புறங்களில் உள்ள தமிழ்ப் பள்ளிகள் தொடர்ந்து இயங்க வேண்டும் என்பதே மலேசிய அரசாங்கத்தின் விருப்பம் என்று அந்நாட்டின் கல்வி துணை அமைச்சர் லிம் ஹுவி யிங் கூறினார். தமிழ்ப் பள்ளிகளில் குறைவான மாணவர் சேர்க்கைக்கு நீண்டகாலத் தீர்வு காண தனது அமைச்சு வழிவகைகளை ஆராய்ந்து வருவதாக அவர் தெரிவித்தார்.

நாடு தழுவிய நிலையில், ஒட்டுமொத்த அடிப்படையில் தமிழ்ப் பள்ளிகளில் சொற்ப எண்ணிக்கையில் மாணவர்கள் இருப்பது போதாதென்று ஒருசில பள்ளிகளில் மாணவர் எண்ணிக்கை அதைவிட மோசமாக உள்ளது என்றும் அவை சொல்லிக்கொள்ளும் அளவில் இல்லை என்றும் திருவாட்டி லிம் தெரிவித்தார்.

பேராக் மாநிலம், குனோங் ரபாட் நகரில் தமிழ்ப் பள்ளி ஒன்றின் திறப்பு விழாவில் அவர் வெள்ளிக்கிழமை கலந்துகொண்டு பேசினார். குனோங் ரபாட் தமிழ்ப் பள்ளி அந்நகரின் மையப் பகுதியில் 1954ஆம் ஆண்டில் கட்டப்பட்டது.

அப்பள்ளி தற்போது இடமாற்றம் செய்யப்பட்டுள்ளது. புதிய பள்ளிக் கட்டடத்தை மாணவர்கள், ஆசிரியர்கள், சமூகத் தலைவர்கள் ஆகியோர் ஒன்றிணைந்து வெள்ளிக்கிழமை (பிப்ரவரி 24) திறந்துவைத்தனர்.

தமிழ்ப் பள்ளியின் திறப்பு விழாவில் தொழில்முனைவர் மேம்பாட்டு, கூட்டுறவு துணை அமைச்சர் சரஸ்வதி கந்தசாமியும் புந்தோங் சட்டமன்ற உறுப்பினர் எம். துளசி திவானியும் கலந்துகொண்டனர்.

தேவையில்லாத, பயன்படுத்தப்படாத திட்டங்கள் என்று மாணவர்களைக் குறைவாகக் கொண்ட தமிழ்ப் பள்ளிகள் வர்ணிக்கப்படுவதாக அறியப்படுகிறது.

ஆனால் இப்பள்ளிகளுக்கான புதுப்பிப்பு, பராமரிப்புப் பணிகள் தாமதம் அடைவதற்கு இது காரணமல்ல என்று அமைச்சர் லிம் கூறினார்.

மாறாக, இப்பணிகள் தாமதம் அடைவதற்கு வேறு பல காரணங்கள் இருப்பதாக அவர் விளக்கம் அளித்தார்.

பணிகளுக்குத் தேவையான பொருள்களின் விலை அதிகரித்திருப்பதும் கட்டுமான ஊழியர்கள் தட்டுப்பாடும் அவற்றில் அடங்கும் என்றார் அவர்.

இருப்பினும், தமிழ்ப் பள்ளிகளுக்காக அரசாங்கம் ஒப்புதல் அளித்துள்ள மேம்பாட்டுப் பணிகளையும் புதிய தமிழ்ப் பள்ளிகளைக் கட்டுவதற்கான கட்டுமானப் பணிகளையும் விரைவுப்படுத்த கல்வி அமைச்சு தொடர்ந்து முக்கியத்துவம் கொடுத்து அதில் கவனம் செலுத்தும் என்றும் அமைச்சர் லிம் உறுதி அளித்தார்.


வலுவான சிங்கப்பூர் வெள்ளியால் ஈர்க்கப்படும் ஜோகூர் ஊழியர்கள்

சிங்கப்பூர்-மலேசியா தரைவழி எல்லைகள் ஏப்ரல் 1ஆம் தேதி மீண்டும் திறக்கப்பட்டதிலிருந்து, ஜோகூர் பாருவில் வியாபாரம் சூடுபிடித்துள்ளது. என்றாலும், ஊழியர் பற்றாக்குறையால் அங்குள்ள பல வர்த்தகங்கள் சிரமப்பட்டு வருகின்றன.

மலேசியா ரிங்கிட்டுக்கு எதிரான சிங்கப்பூர் வெள்ளியின் மதிப்பு தற்போது வலுவான நிலையில் உள்ளதால், ஜோகூர்வாசிகள் பலரும் இங்கு வேலையில் சேர ஆர்வம் காட்டி வருகின்றனர்.

ஏப்ரல் 25ஆம் தேதி மலேசியா ரிங்கிட்டுக்கு எதிரான சிங்கப்பூர் வெள்ளியின் மதிப்பு முன்னெப்போதும் இல்லாத அளவுக்கு உயர்ந்தது. அன்றைய தினம் S$1க்கு எதிரான ரிங்கிட்டின் மதிப்பு 3.1665ஐ எட்டியது. சிங்கப்பூர் நாணய ஆணையம் அதன் நாணயக் கொள்கையைக் கடுமையாக்கியதும் அமெரிக்க டாலருக்கு எதிரான ரிங்கிட்டின் மதிப்பு சரிந்ததும் அதற்குக் காரணம்.

தற்போது S$1க்கு எதிரான ரிங்கிட்டின் மதிப்பு 3.15ஆக உள்ளது.

“கொவிட்-19 பெருந்தொற்றுக்கு முன்பு சிங்கப்பூரில் வேலை செய்து வந்த மலேசியர்களில் 80 விழுக்காட்டினர், எல்லைகள் மீண்டும் திறக்கப்பட்ட பிறகு, சிங்கப்பூரில் பணிபுரிய விரும்புகின்றனர். சிங்கப்பூர் வெள்ளிக்கும் ரிங்கிட்டும் இடையிலான நாணய மாற்று விகிதமே இதற்கு முக்கிய காரணம். இதனால், உள்ளூர் வர்த்தகங்களுக்கு ஆள்பற்றாக்குறை நிலவுகிறது,” என்று மலேசிய வரவுசெலவு, வர்த்தக ஹோட்டல் சங்கத்தின் துணைத் தலைவர் ஸ்ரீ கணேஷ் மைக்கல் கூறினார்.

“ஹோட்டல் துறையில் இயங்கும் வர்த்தகங்கள் தாக்குப்பிடிக்க தீர்வுகளைத் தேடவேண்டும். இல்லாவிடில், வர்த்தகத்தை அவை இழுத்து மூட நேரிடும். மலேசிய அரசாங்கம் இதில் தலையிட்டு உதவ வேண்டும்,” என்றும் அவர் சொன்னார்.

ஜனநாயகச் செயல் கட்சியைச் சேர்ந்த ஜோகூர் எதிர்க்கட்சித் தலைவரான லியூ சின் டோங், மலேசிய ஊழியர்கள் சிங்கப்பூரில் பெறக்கூடிய சம்பளத்தில் குறைந்தது மூன்றில் இரண்டு பங்கை வழங்குமாறு மாநில அரசாங்கத்திடமும் முதலாளிகளிடமும் வலியுறுத்தினார்.

“எடுத்துக்காட்டாக, சிங்கப்பூரில் வேலை செய்யும் மலேசிய ஊழியர் ஒருவருக்கு மாதச் சம்பளமாக S$2,000 வழங்கப்பட்டிருந்தால், 3,000 முதல் 4,000 ரிங்கிட் வரை சம்பளம் வழங்கினால் அவர் மலேசியாவில் வேலை செய்ய விரும்புவார்,” என்று திரு லியூ விவரித்தார்.


ஜோகூர் முதலமைச்சர்: விரைவு ரயில் சேவைக்கு முக்கியத்துவம்

ஜோகூர் பாரு: மலேசியாவின் ஜோகூர் பாரு நகரையும் அண்டை நாடான சிங்கப்பூரையும் இணைக்கும் விரைவு ரயில் சேவை இரு நாடுகளுக்கும் ஆக அதிக முக்கியத்துவம் வாய்ந்தது என்று ஜோகூர் மாநில முதலமைச்சர் ஒன் ஹஃபிஸ் காஸி கூறியுள்ளார்.

சிங்கப்பூருக்கு மேற்கொண்ட மூன்று நாள் அதிகாரத்துவப் பயணத்தின் கடைசி நாளான செவ்வாய்க்கிழமை (பிப்ரவரி 14) அவர் இவ்வாறு சொன்னார்.

“அதிவேக ரயில் சேவை வர்த்தக விவகாரங்களுக்கு மட்டுமின்றி சிங்கப்பூருக்கும் மலேசியாவுக்கும் இடையிலான உறவை மேம்படுத்துவதற்கும் முக்கியமானது,” என்று திரு ஒன் ஹாஃபிஸ், ஃபேஸ்புக்கில் குறிப்பிட்டார்.

சிங்கப்பூரின் போக்குவரத்து அமைச்சர் எஸ். ஈஸ்வரனைச் சந்தித்த பிறகு அவர் ஃபேஸ்புக்கில் பதிவிட்டார்.

ஜோகூர் பாரு-சிங்கப்பூர் விரைவு ரயில் சேவை கட்டமைப்பை 2026ஆம் ஆண்டிறுதிக்குள் கட்டிமுடிக்கத் திட்டமிடப்பட்டுள்ளது.

அந்த நான்கு கிலோமீட்டர் ரயில் பாதை அமைக்கப்பட்ட பிறகு பயணிகள் சிங்கப்பூரின் உட்லண்ட்ஸ் வட்டாரத்திலிருந்து ஜோகூர் பாருவில் உள்ள புக்கிட் சாகாருக்கு ஐந்து நிமிடங்களில் செல்லலாம். திரும்பி வருவதற்கும் அதே நேரம்தான் ஆகும்.

அதிவேக ரயிலில் ஒரு மணிநேரத்தில் 10,000 பயணிகள் வரை இந்தப் பாதைவழி பயணம் செய்யலாம். விரைவு ரயில் சேவை, சிங்கப்பூரின் உட்லண்ட்ஸ் நார்த் பெருவிரைவு ரயில் நிலையத்துடன் இணைக்கப்பட்டிருக்கும்.

காஸ்வே கடற்பாலத்தின் ஜோகூர் பாருவின் குடிநுழைவு சோதனைச் சாவடியில் மோட்டார்சைக்கிள்களுக்கென கூடுதல் சாலைத் தடங்களை அமைப்பது குறித்து ஜோகூர் மாநில அரசாங்கம் ஆராய்ந்து வருவதாகவும் திரு ஒன் ஹாஃபிஸ் தெரிவித்தார். காஸ்வே பாலத்தில் பயண நேரம், குடிநுழைவுச் சோதனைக்கான நேரம் ஆகியவற்றைக் குறைப்பது அதன் இலக்கு.


சிங்கப்பூருடனான போக்குவரத்து நெரிசலுக்கு தீர்வுகாண்பதில் ஜோகூர் முதல்வர் ஆர்வம்

சிங்கப்பூருடனான இணைப்புப் பாலங்களில் ஏற்படும் போக்குவரத்து நெரிசலுக்கு தீர்வுகாண ஜோகூர் தொடர்ந்து கடப்பாடு கொண்டுள்ளதாக அந்த மாநிலத்தின் முதல்வர் ஒன் ஹஃபிஸ் காஸி கூறியுள்ளார்.

மேலும், போக்குவரத்து நெரிசலை முடிவுக்குக் கொண்டு வருவதன் தொடர்பில் மலேசியக் கூட்டரசாங்கத்துடன் ஜோகூர் மாநில அரசு இணைந்து பணியாற்றுவதும் தொடரும் என்றார் அவர்.

சிங்கப்பூரர்களுக்கான தானியக்க வாயில் பயன்பாட்டை விரிவுபடுத்துவது, மோட்டார்சைக்கிள் தடங்களின் எண்ணிக்கையைக் கூட்டுவது, எல்லைக் கட்டுப்பாடு தொடர்பான அமைப்புகளின் முகப்புகளை ஒன்றிணைப்பது ஆகியன உள்ளிட்ட அம்சங்கள் கவனத்தில் எடுத்துக்கொள்ளப்பட்டு உள்ளதாகவும் திரு காஸி கூறினார்.

மாநில சட்டமன்றத்தில் புதன்கிழமை (மார்ச் 22) உரையாற்றிய அவர், “இந்தப் போக்குவரத்து நெரிசல் பன்னெடுங்காலமாக இருந்துவருவதை நாம் அறிவோம். இதற்குத் தீர்வுகாண மலேசியக் கூட்டரசுடன் இணைந்து பணியாற்றும் உணர்வைக் கைவிட்டுவிடக்கூடாது,” என்றார்.

ஜோகூர் நீரிணையில் நான்கு பிரிவுகளாக உள்ள அமைப்புகளின் முகப்புகளை ஒன்றாக்கி பயணிகளுக்கு அனுமதி வழங்கும் ஒற்றை முனை ஏற்படுத்தப்படும் என்றும் அவர் கூறினார்.

“கடப்பிதழைக் காட்டி அனுமதி பெறவும் கட்டணத்தைச் செலுத்தவும் பயணிகளை இருமுறை நிறுத்த வேண்டிய அவசியம் தற்போது உள்ளது. முகப்புகள் ஒருங்கிணைக்கப்பட்ட பின்னர் ஓரிடத்தில் அவர்கள் அனுமதிக்கான நடைமுறைகளைப் பின்பற்றினால் போதுமானதாக இருக்கும்,” என்றார் திரு காஸி.

விடுமுறை முடிந்தும் நெரிசல்

இதற்கிடையே, மார்ச் பள்ளி விடுமுறை முடிவுக்கு வந்தும் உட்லண்ட்ஸ் கடற்பாலத்தில் சிங்கப்பூருக்கு வரும் வாகனங்களால் செவ்வாய்க்கிழமை (மார்ச் 21) கடுமையான போக்குவரத்து நெரிசல் ஏற்பட்டது.

அதன் காரணமாக குடிநுழைவு நடைமுறைகளை நிறைவேற்ற நீண்டநேரம் காத்திருக்க நேர்ந்தது குறித்து வாகனமோட்டிகள் ஃபேஸ்புக்கில் அதிருப்தியை வெளிப்படுத்தினர்.


ஜோகூர்-சிங்கப்பூர் 3வது படகுச் சேவை பரிசீலனை

மலேசியாவின் தெற்கு மாநிலமான ஜோகூருக்கும் சிங்கப்பூருக்கும் இடையில் பயணத்தை எளிதாக்கும் முயற்சியாக மூன்றாவது படகுச் சேவையைத் தொடங்க ஜோகூர் மாநில அரசாங்கம் உத்தேசித்து உள்ளது.

தாம் சிங்கப்பூருக்குச் சென்றிருந்தபோது சிங்கப்பூர் அமைச்சர்களுடன் கலந்துபேசப்பட்ட அம்சங்களில் இந்தக் கூடுதல் படகுச் சேவையும் ஒன்று என ஜோகூர் முதலமைச்சர் ஓன் ஹஃபிஸ் காஸி தெரிவித்து உள்ளார்.

“ஜோகூருக்கும் சிங்கப்பூருக்கும் இடையிலான மூன்றாவது படகுச் சேவை பற்றி உத்தேசித்து உள்ளோம். ஜோகூரின் புத்தேரி துறைமுகத்திலிருந்து சிங்கப்பூரின் துவாஸ் செல்வதற்கான படகுப் பயணமாக அது இருக்கும்.

“இந்தப் புதிய படகுச் சேவை குறித்து சிங்கப்பூரின் போக்குவரத்து அமைச்சுடன் பேசுவதற்கு முன்பாக மலேசிய போக்குவரத்து அமைச்சின் ஒப்புதலைப் பெற வேண்டி உள்ளது,” என்று திரு ஓன் ஹஃபிஸ் கூறினார்.

ஜோகூர் சட்டமன்றத்தில் பக்கத்தான் ஹரப்பான் உறுப்பினர் ஆண்ட்ரு சென் கா எங் எழுப்பிய வினாவுக்குப் பதிலளிக்கையில் முதலமைச்சர் இவ்வாறு கூறினார்.

பிப்ரவரி மாதம் ஜோகூர் மாநில அதிகாரிகள் சிங்கப்பூர் சென்றிருந்தபோது எதுபற்றி விவாதிக்கப்பட்டது என்று திரு சென் வினவியிருந்தார்.

சிங்கப்பூருக்கும் ஜோகூருக்கும் இடையே ஏற்கெனவே இரண்டு படகுச் சேவைகள் உள்ளன. சிங்கப்பூரின் தானா மேரா படகு முனையத்திலிருந்து அவ்விரு சேவைகளும் நடைபெறுகின்றன.

தஞ்சோங் பெலுங்கோர் படகு முனையத்திற்கான படகுச் சேவை நடப்பில் இருந்தபோது கடந்த ஆண்டு ஜூலை மாதம் டெசாரு கடலோரப் படகு முனையத்திற்கு இரண்டாவது சேவை தொடங்கப்பட்டது.

சிங்கப்பூரிலிருந்து டெசாரு செல்ல ஒன்றரை மணி நேரம் ஆகும் என்று அப்போது கணிக்கப்பட்டது. டெசாரு லிங்க் படகுச் சேவை நிறுவனம் இதனை நடத்துகிறது.

டெசாரு கடலோரப் படகு முனையம் வழியாக டெசாருவுக்கும் இந்தோனீசியாவின் பாத்தாம், பிந்தான் தீவுகளுக்கும் செல்லமுடியும்.

ஒவ்வொரு படகிலும் 150 முதல் 330 பேர் வரை பயணம் செய்யலாம்.


கெந்திங் மலை அருகே நிலச்சரிவு: மரண எண்ணிக்கை 21ஆக உயர்ந்தது

மலேசியாவின் கெந்திங் மலை அருகே ஏற்பட்ட நிலச்சரிவில் சிக்கி உயிரிழந்தோர் எண்ணிக்கை 21ஆக உயர்ந்துள்ளது.

மேலும் 12 பேர் நிலச்சரிவில் சிக்கியிருக்கக்கூடும் என்று அஞ்சப்படுவதாக அந்நாட்டு தீயணைப்பு, மீட்புப் பிரிவு தெரிவித்துள்ளது.

மலேசியத் தலைநகர் கோலாலம்பூரின் புறநகர் பகுதியில் ஏற்பட்ட இந்த நிலச்சரிவிலிருந்து இதுவரை 61 பேர் மீட்கப்பட்டுள்ளனர்.

நிலச்சரிவு ஏற்பட்ட இடத்தில், தேவையான உரிமமின்றி முகாம் சட்டவிரோதமாக அமைக்கப்பட்டிருந்ததாக உள்ளூர் அரசாங்க மேம்பாட்டு அமைச்சர் கா கோர் மிங் கூறினார்.

காய்கறிகளைப் பயிரிடுவதற்கு மட்டுமே அனுமதி வழங்கப்பட்டிருந்ததாக அவர் சொன்னார். அங்கு முகாமிடும் நடவடிக்கைகளுக்கு உள்ளூர் அதிகாரிகள் ஒப்புதல் அளிக்கவில்லை.

இறந்தவர்களில் ஐந்து வயதுச் சிறுவன் உட்பட மூன்று சிறுவர்களும் ஏழு மாதர்களும் இரு ஆடவர்களும் அடங்குவர் என்று சிலாங்கூர் முதல்வர் அமிருதீன் ஷஹ்ரி தெரிவித்தார்.

வியாழக்கிழமை பின்னிரவு 2.24 மணிக்கு நிலச்சரிவு குறித்து அழைப்பு கிடைத்ததாக சிலாங்கூர் மாநிலத் தீயணைப்புத் துறை குறிப்பிட்டது.

கெந்திங் மலையிலிருந்து 15 கிலோமீட்டர் தொலைவில் அமைந்துள்ள முகாம் ஒன்றில் நிலச்சரிவு ஏற்பட்டது. இதனால் ஒரு ஹெக்டர் பரப்பளவு பகுதி பாதிக்கப்பட்டிருப்பதாகக் கூறப்பட்டது.

நிலச்சரிவு ஏற்பட்டபோது, முகாமில் கிட்டத்தட்ட 100 பேர் இருந்ததாக நம்பப்படுகிறது.

நிலச்சரிவு ஏற்பட்டது குறித்து வெளியான செய்தியைக் கேள்விப்பட்டு தாம் அதிர்ச்சி அடைந்ததாக மலேசியப் பிரதமர் அன்வார் இப்ராஹிம் கூறியுள்ளார்.

தேடி, மீட்கும் நடவடிக்கைகளை முறையாக நடத்த அரசாங்கத் துறைகளுக்கு தாம் ஆணையிட்டுள்ளதாக சொன்ன அவர், சம்பவம் நிகழ்ந்த பகுதியை இரவில் சென்று பார்வையிட தாம் திட்டமிட்டுள்ளதாகவும் கூறினார்.

காணாமல் போனவர்களை தேடும் பணி தொடர்கிறது.

Remote video URL


ஜென்டிங் ஹைலண்ட்ஸ் அருகே நிலச்சரிவு: மேலும் இரு சடலங்கள் கண்டறியப்பட்டன

மலேசியாவில் ஜென்டிங் ஹைலண்ட்ஸ் அருகே வெள்ளிக்கிழமை (டிசம்பர் 16) ஏற்பட்ட நிலச்சரிவில் சிக்கிக்கொண்டவர்களைத் தேடி மீட்கும் பணி சனிக்கிழமை காலை தொடர்ந்தது.

இந்நிலையில், மேலும் இரு சடலங்கள் கண்டறியப்பட்டதாக சிலாங்கூர் தீயணைப்பு, மீட்புப் பிரிவுத் தலைவர் நூரஸாம் காமிஸ் தெரிவித்தார்.  இன்னும் குறைந்தது 10 பேரைக் காணவில்லை.

“இரண்டாவது நாளாக தேடுதல் பணி தொடர்கிறது. மண்ணுக்கு அடியில் சிக்கிக்கொண்டவர்களுக்கு உயிர்வாயு இல்லாமல் போகலாம்,” என்றார் அவர்.

உயிர் பிழைத்தவர்களில் சிலர், நிலத்துக்கடியில் ஐந்து முதல் 10 அடி ஆழத்தில் வரை சிக்கிக்கொண்டதாக திரு காமிஸ் தெரிவித்தார்.

“மண் நகர்ந்ததால் அதோடு சேர்த்து இழுத்துச் செல்லப்பட்ட சிலரது கை, கால்கள் துண்டிக்கப்பட்டன,” என்று அவர் சொன்னார்.

பாத்தாங் காலி பகுதியில் ஏற்பட்ட நிலச்சரிவைத் தொடர்ந்து நடந்த தேடுதல், மீட்புப் பணி மோசமான வானிலை காரணமாக வெள்ளிக்கிழமை நள்ளிரவு வாக்கில் நிறுத்தப்பட்டது. இதுவரை 61 பேர் மீட்கப்பட்டுள்ளனர்.

உயிர் பிழைத்தவர்களில் மூன்று சிங்கப்பூரர்களும் அடங்குவர் என்று மலேசிய வெளியுறவு அமைச்சு சனிக்கிழமை காலை தெரிவித்தது.

தேடுதல், மீட்புப் பணி சனிக்கிழமை காலை 8.30 மணியளவில் தொடர்ந்தது.

இந்த அசம்பாவிதத்தைத் தொடர்ந்து சிலாங்கூர், பாகாங், ஜோகூர் உள்ளிட்ட பல மாநிலங்கள் முகாமிடுதல் மற்றும் இதர பொழுதுபோக்கு நடவடிக்கைகளைத் தற்காலிகமாக நிறுத்தி வைத்துள்ளன.


மலேசியாவில் மே 1 முதல் கொவிட்-19 விதிகள் மேலும் தளர்வு

அடுத்த மாதத் தொடக்கத்திலிருந்து மலேசியாவில் கொவிட்-19 விதிகள் மேலும் தளர்த்தப்படவுள்ளன. வெளிப்புறங்களில் முகக்கவசம் அணிவதற்கான தேவை நீக்கப்படுவது, கொவிட்-19க்கு எதிராக தடுப்பூசி போட்டுக்கொள்ளாதவர்கள் மீதான கட்டுப்பாடுகள் அகற்றப்படுவது உள்ளிட்டவை தளர்வுகளில் அடங்கும்.

தடுப்பூசி போட்டுக்கொள்ளாதவர்களும் கடைத்தொகுதிகள் போன்ற இடங்களுக்குள் நுழைய முடியும் என்று சுகாதார அமைச்சர் கைரி ஜமாலுதீன் புதன்கிழமை (ஏப்ரல் 27) தெரிவித்துள்ளார்.

மேலும், பயணத்துக்கு முந்தைய கிருமித்தொற்றுப் பரிசோதனைகளுக்கும் மலேசியா வந்திறங்கியவுடன் செய்யப்படவேண்டிய பரிசோதனைகளுக்கும் இனி அவசியம் இராது.

உள்புறங்களிலும் பொதுப் போக்குவரத்திலும் முகக்கவசம் அணிவது தொடர்ந்து கட்டாயம் என்றார் அவர்.


'மலேசியப் பெண்கள் வெளிநாட்டில் பெற்றுக்கொள்ளும் பிள்ளைகளுக்கு குடியுரிமை'

வெளிநாட்டினரை மணந்துகொள்ளும் மலேசியப் பெண்கள், வெளிநாட்டிலேயே பெற்றுக்கொள்ளும் குழந்தைகளுக்குத் தானாகவே மலேசியக் குடியுரிமை வழங்கப்படும் வகையில் அரசியலமைப்புச் சட்டத் திருத்த முன்வரைவிற்கு மலேசிய அமைச்சரவை ஒப்புதல் அளித்துள்ளது.

உள்துறை அமைச்சர் சைஃபுதீன் நசுஷன் இஸ்மாயிலும் பிரதமர் துறை அமைச்சர் (சட்டம் மற்றும் நிறுவனச் சீர்திருத்தம்) அஸலினா ஒஸ்மான் சாயிட்டும் நேற்றுக் காலை ஒரு கூட்டறிக்கை வாயிலாக இதனைத் தெரிவித்தனர்.

இப்போதைக்கு, வெளிநாடுகளில் மலேசியத் தந்தையருக்குப் பிறக்கும் குழந்தைகள் மட்டுமே தானாகவே மலேசியக் குடியுரிமைக்குத் தகுதிபெறுகின்றனர்.

இந்நிலையில், பல பத்தாண்டுகால விவாதத்திற்குப் பிறகு, குழந்தைகளுக்குக் குடியுரிமை வழங்குவதில் பாலின சமத்துவத்தைப் பின்பற்ற மலேசிய அமைச்சரவை இணக்கம் தெரிவித்துள்ளது.

மலேசியாவில் பெண்களுக்கு எதிரான பாகுபாட்டை ஒழிக்கவும் குடியுரிமை தொடர்பான சட்ட விதிகளில் உள்ள குறைகளைக் களையவும் அரசாங்கம் உறுதியாக இருக்கிறது என்று அமைச்சர்களின்  கூட்டறிக்கை தெரிவிக்கிறது.

“தங்கள் பிள்ளைகளுக்குக் குடியுரிமை கேட்டு பெண்கள் பலர் விண்ணப்பம் செய்துள்ள நிலையில், தேக்கமடைந்துள்ள விண்ணப்பங்கள்மீது நடவடிக்கை எடுக்க அரசாங்கம் உறுதிபூண்டுள்ளது,” என்றும் அமைச்சர்கள் கூறினர்.

கூட்டரசு அரசியலமைப்புச் சட்ட அட்டவணையில் இடம்பெற்றுள்ள ‘தந்தை’ என்ற சொல் நீக்கப்பட்டு, அதற்குப் பதிலாக ‘பெற்றோரில் எவரேனும் ஒருவர்’ என்ற சொற்கள் சேர்க்கப்படும் என்று அமைச்சர்கள் குறிப்பிட்டனர்.

இதன்மூலம், கூட்டரசு அரசியலமைப்புச் சட்டத்தின்கீழ் மலேசியத் தாய்மார்களுக்கும் சம உரிமை கிடைக்க வழிவகுக்கப்படும் என்று அவர்கள் குறிப்பிட்டனர்.

நடப்பு நாடாளுமன்ற அமர்விலேயே அந்தச் சட்டத் திருத்த மசோதா தாக்கல் செய்யப்படும் என எதிர்பார்க்கப்படுகிறது.

அந்தச் சட்டத் திருத்தம் நிறைவேற, குறைந்தது மூன்றில் இரண்டு பங்கு நாடாளுமன்ற உறுப்பினர்கள் ஆதரவளிக்க வேண்டும். அதாவது, மலேசிய நாடாளுமன்றத்தில் 222 உறுப்பினர்களில் குறைந்தது 148 பேர் அம்மசோதாவை ஆதரிக்க வேண்டும்.

குடியுரிமைச் சட்டங்கள் தொடர்பான இதர திருத்தங்கள் குறித்து  உள்துறை அமைச்சின்கீழ் அமைக்கப்படும் ஒரு குழு ஆராய்ந்து, அமைச்சரவையிடம் அறிக்கை தாக்கல் செய்யும் என்று தெரிவிக்கப்பட்டது.

உலகில் தாய்மார்களைப் பாதிக்கக்கூடிய சம உரிமையற்ற குடியுரிமைச் சட்டங்களை 22 நாடுகள் கொண்டுள்ளன. ஆசியாவைப் பொறுத்தமட்டில், மலேசியா, புருணை என இருநாடுகளில் மட்டுமே அத்தகைய சட்டம் இருக்கிறது.

இத்தகைய பாகுபாட்டுடன் கூடிய குடியுரிமைச் சட்டத்தை எதிர்த்து, மலேசியத் தாய்மார்கள் குழு ஒன்று கடந்த 2020 டிசம்பரில் நீதிமன்றத்தை அணுகியது. 2021 செப்டம்பரில் உயர் நீதிமன்றம் அவர்களுக்குச் சாதகமாகத் தீர்ப்பு வழங்கியது.

அத்தீர்ப்பை எதிர்த்து மலேசிய அரசாங்கம் மேல்முறையீடு செய்ய, குடிமைச் சமூக அமைப்புகளும் அமைச்சர் ஒருவரும் அதனைக் கடுமையாக விமர்சித்தனர்.


கடற்பாலத்தில் ஒற்றை நுழைவு அனுமதி முறை: மலேசியா யோசனை

ஜோகூர் பாரு: சிங்கப்பூரையும் மலேசியாவையும் இணைக்கும் ஜோகூர் கடற்பாலத்தில் போக்குவரத்து நெரிசலைக் குறைக்கும் நோக்கில் ‘ஒற்றை குடிநுழைவு அனுமதி முறை’யை மலேசியா முன்மொழிந்துள்ளது.

இம்முறைப்படி, சிங்கப்பூர் அல்லது மலேசியா எல்லையில் ஏதேனும் ஓரிடத்தில் குடிநுழைவு அனுமதி பெற்றால் போதும் என்று ஜோகூர் பணிகள், போக்குவரத்து, உள்கட்டமைப்புக் குழுவின் தலைவர் முகம்மது ஃபஸ்லி முகம்மது சாலே தெரிவித்தார்.

“அதாவது, ஜோகூரில் மலேசிய சோதனைச்சாவடிகளில் சிங்கப்பூர் குடிநுழைவுத்துறை அதிகாரிகள் பணியமர்த்தப்பட்டிருப்பர். அதன்மூலம் சிங்கப்பூர் செல்லும் பயணிகளுக்கு அங்கேயே  அவர்கள் நுழைவு அனுமதி வழங்கிவிடலாம். அதுபோல, சிங்கப்பூர் சோதனைச்சாவடியில் இருக்கும் மலேசிய குடிநுழைவுத்துறை அதிகாரிகள், மலேசியா செல்ல விரும்பும் பயணிகளுக்குக் அங்கேயே நுழைவு அனுமதி வழங்குவர்,” என்று திரு முகம்மது ஃபஸ்லி விளக்கினார்.

“இந்தப் பரிந்துரை இன்னும் தொடக்க நிலைகளிலேயே உள்ளது. 2026ஆம் ஆண்டு முதல் செயல்பாட்டிற்கு வரவிருக்கும் விரைவு ரயில் போக்குவரத்துத் திட்டத்திலும் இதுபோன்ற முறையே பின்பற்றப்படவுள்ளது,” என்று அவர் சொன்னதாக ‘தி ஸ்டார்’ செய்தி வெளியிட்டுள்ளது.

கடற்பாலத்திலும் துவாஸ் இரண்டாம் பாலத்திலும் போக்குவரத்து நெரிசலைக் குறைக்கும் வழிமுறைகளை ஆராய்வதற்கான பணிக்குழுவிற்கு திரு ஃபஸ்லி தலைமை வகிக்கிறார்.

இருவழிகளிலும் மோட்டார்சைக்கிள் தடங்களின் எண்ணிக்கையை 50லிருந்து 75ஆக உயர்த்த ஜோகூர் கூடுதல் நிதி கோரியுள்ளதாக அவர் குறிப்பிட்டார்.

வார இறுதிகளில் லாரிகளுக்கான தடத்தைப் பயணிகள் பயன்படுத்த அனுமதிக்கும் யோசனையை முன்வைத்துள்ளதாகவும் அவர் சொன்னார்.

மலேசியப் பிரதமர் அன்வார் இப்ராகிம் அண்மையில் சிங்கப்பூர் வந்திருந்தபோது, கடற்பாலத்தில் போக்குவரத்து நெரிசலைக் கட்டுக்குள் கொண்டுவர நடவடிக்கை எடுக்க வேண்டும் என்று ஜோகூர் மாநில முதல்வர் ஒன் ஹஃபிஸ் காஸி வேண்டுகோள் விடுத்திருந்தார்.


சிங்கப்பூருக்கு வேலைக்கு வரும் வழியில் விபத்து; கர்ப்பிணியும் கணவரும் உயிரிழப்பு

ஜோகூர் பாரு: கணவனும் மனைவியுமாக மோட்டார்சைக்கிளில் சிங்கப்பூருக்கு வேலைக்கு வந்தபோது, விபத்தில் சிக்கி இருவரும் உயிரிழந்தனர்.

இச்சோக சம்பவம் மலேசியாவின் ஜோகூர் பாரு, புக்கிட் இண்டா நெடுஞ்சாலையில் வியாழக்கிழமை (16-03-2013) காலையில் நிகழ்ந்தது. துவாஸ் சோதனைச்சாவடியில் இருந்து கிட்டத்தட்ட 18 கிலோமீட்டர் தொலைவில் இவ்விபத்து நிகழ்ந்ததாகக் கூறப்பட்டது.

திரு லோ கிம் சியோங், 36 - திருவாட்டி டான் லே ரூ, 30, என்ற அவ்விணையர் இருவரும் நிகழ்விடத்திலேயே மாண்டுபோனதாகக் கூறப்பட்டது.

இவ்விணையருக்கு ஏற்கெனவே மூன்று வயதில் ஒரு மகன் இருக்கிறான். இந்நிலையில், திருவாட்டி டான் வரும் மே மாதம் இன்னொரு குழந்தையைப் பெற்றெடுக்க இருந்ததாக திரு லோவின் இளைய சகோதரி லோ ஷி மெய் குறிப்பிட்டார்.

ஜோகூர் பாருவின் செட்டியா இண்டா பகுதியில் அவ்விணையர் வசித்து வந்தனர் என்றும் பல ஆண்டுகளாக அவர்கள் சிங்கப்பூர் சென்று வேலைசெய்து வந்தனர் என்றும் திருவாட்டி லோ கூறினார்.

திரு லோ ‘டாப்ஸ்டீல் சொல்யூசன்ஸ் ஏஷியா’ நிறுவனத்தில் சேமிப்புக்கிடங்கு உதவியாளராகவும் திருவாட்டி டான் ‘விஸ்டா ஹார்ட்வேர் சப்ளைஸ்’ நிறுவனத்தில் விற்பனை ஒருங்கிணைப்பாளராகவும் வேலைசெய்து வந்தனர்.

இருவரின் உடல்களும் நாளை ஞாயிற்றுக்கிழமை நல்லடக்கம் செய்யப்படவுள்ளதாக திருவாட்டி லோ கூறினார்.


‘மகனின்’ உடலை எரியூட்டவிருந்தபோது மகன் உயிரோடு இருப்பதாக  வந்த தகவல்

பெட்டாலிங் ஜெயா: கடந்த வாரம் தம் மகன் சிறையில் இறந்துவிட்டதாகக் கூறப்பட்டதால் பெருந்துயரத்தில் இருந்த ஆடவர் ஒருவர், தம் மகன் இன்னும் உயிரோடு இருப்பதை அறிந்து பெருமகிழ்ச்சியடைந்தார்.

இம்மாதம் 3ஆம் தேதி மலேசியாவின் சுங்கை பூலோ சிறைச்சாலையில் தம் மகன் இறந்துவிட்டதாக சிறை அதிகாரிகளிடம் இருந்து தகவல் கிடைத்ததாகக் கூறினார் நெகிரி செம்பிலானைச் சேர்ந்த திரு சந்திரன், 45.

தம்முடைய 19 வயது மகன் ஏன் சிறையில் அடைக்கப்பட்டார் என்பது திரு சந்திரனுக்குத் தெரியவில்லை. தம் மகன் சிலாங்கூரின் செலயாங் நகரில் வேலை செய்து வருவதாக அவர் நினைத்திருந்தார்.

சுங்கை பூலோ மருத்துவமனையில் தம் மகனின் உடல் இருப்பதாகக் கூறப்பட்டதை அடுத்து, குடும்ப உறுப்பினர்களுடன் சென்று அதனைப் பெற்றுக்கொண்டார் திரு சந்திரன்.

“உடலைப் பார்த்தபோது, முகம் வித்தியாசமாக இருந்ததைக் கண்டோம். ஏனெனில் முகத்தில் தையல் போடப்பட்டிருந்தது, தலை மழிக்கப்பட்டிருந்தது,” என்றார் அவர்.

உடலைப் பெற்ற பிறகு, இறுதிச் சடங்கிற்கான ஏற்பாடுகள் செய்யப்பட்டன.

இந்நிலையில், உடலை எரியூட்டுவதற்குச் சில மணி நேரத்திற்குமுன் அந்த இளையர் உயிருடன் இருப்பதாக வந்த தகவலால் அவர்கள் வியப்பும் மகிழ்ச்சியும் அடைந்தனர்.

“உடலை எரியூட்டுவதற்கு மூன்று, நான்கு மணி நேரத்திற்குமுன் சிறையிலிருந்து எங்களுக்குத் தொலைபேசி அழைப்பு வந்தது. எங்கள் மகன் உயிருடன் இருப்பதாக அதிகாரிகள் கூறினர். காணொளி அழைப்பு மூலமாகவும் அதனை உறுதிப்படுத்தினர். எனது உணர்ச்சிகளை எப்படி வெளிப்படுத்துவது என்றே தெரியவில்லை. என் மகன் உயிரோடு இருக்கிறான். எனில், என் வீட்டிலிருப்பது யாருடைய சடலம்?” என்றார் திரு சந்திரன்.

இறுதிச் சடங்கிற்காகக் கிட்டத்தட்ட 20,000 ரிங்கிட் செலவு செய்துவிட்டதாகவும் அவர் குறிப்பிட்டதாக நியூ ஸ்ட்ரெய்ட்ஸ் டைம்ஸ் செய்தி தெரிவிக்கிறது.

அதன்பின்னர், சிறை அதிகாரிகள் அவரது வீட்டிற்குச் சென்று உடலைப் பெற்றுக்கொண்டதாகக் கூறப்பட்டது.

இதனையடுத்து, சிறையில் இருக்கும் தம் மகனைச் சந்திக்க அனுமதிக்கும்படி திரு சந்திரன் கோரிக்கை விடுத்துள்ளார்.

இதனிடையே, அந்த இளையரின் தாய் திருவாட்டி பரமேஸ்வரி, 48, இவ்விவகாரம் தொடர்பில் காவல்துறையில் புகார் அளித்துள்ளார். இந்தக் குழப்பம் தொடர்பில் அதிகாரிகள் விளக்கம் அளிக்க வேண்டும் என்று அவர் கேட்டுக்கொண்டுள்ளார்.


மலேசியாவின் ஒன்பதாவது பிரதமராக இஸ்மாயில் சப்ரி

மலேசியாவின் ஒன்பதாவது பிரதமராக அம்னோ கட்சித் துணைத் தலைவர் இஸ்மாயில் சப்ரி தேர்தெடுக்கப்பட்டுள்ளார்.

அவரின் அதிகாரபூர்வ பதவியேற்பு சடங்கு நாளை (ஆகஸ்ட் 21ஆம் தேதி) பிற்பகல் 2.30 மணிக்கு நடைபெறும் என்று இஸ்தானா நெகாரா பேச்சாளர் இந்திரா அ‌ஹ்மாட் ஃபாடில் ஷம்சுடின் இன்று (ஆகஸ்ட் 20ஆம் தேதி) வெளியிட்ட அறிக்கையில் தெரிவித்தார்.

அந்த அறிக்கையில் புதிய பிரதமரின் பதவியேற்புக்கு பிறகு, நாட்டின் அரசியல் நெருக்கடிக்கு துரித தீர்வு காண்பதிலும் எல்லா நாடாளுமன்ற உறுப்பினர்களும் நாட்டின் நலனை கருதி கொவிட்-19 கிருமித்தொற்றை சமாளிக்க ஒன்றுசேர்ந்து கூட்டாக செயல்படுவதிலும் தாம் நம்பிக்கை கொண்டுள்ளதாக நாட்டின் மாமன்னர் தெரிவித்தார்.

கொவிட்-19 கிருமித்தொற்று காரணத்தினால் நாடே சுகாதார, பொருளியல் மந்தநிலை சவால்களை எதிர்கொள்ள, மக்கள் அரசியல் நெருக்கடி பிரச்சினைகளையும் சுமப்பது சரியல்ல என்று மாமமன்னர் அறிக்கையில் குறிப்பிட்டிருந்தார்.

நாட்டின் அடுத்த பிரதமராக ஆவதற்கு திரு இஸ்மாயில் சப்ரி யாக்கோப்புக்கு 114 நாடாளுமன்ற உறுப்பினர்களின் ஆதரவு இருந்தது.

அதோடு அம்னோ மற்றும் பெரிக்கத்தான் நேஷனல் ஆகிய அரசியல் கட்சிகளும் அவருக்கு ஆதரவு நல்கின.


பினாங்கு தடுப்புக்காவல் நிலையத்திலிருந்து ஏராளமான ரோஹிங்கியா கைதிகள் தப்பியோட்டம்; அறுவர் மரணம்

மலேசியாவின் பினாங்கில் உள்ள குடிநுழைவு தடுப்புக்காவல் நிலையம் ஒன்றில் இருந்த மியன்மாரைச் சேர்ந்த 500க்கும் மேற்பட்ட ரோஹிங்கியா கைதிகள் புதன்கிழமை (ஏப்ரல் 20) தப்பி ஓடினர். அந்தச் சம்பவத்தில் குறைந்தது ஆறு பேர் உயிரிழந்தனர்.

ரோஹிங்கியா கைதிகள் 528 பேர், பினாங்கு-கெடா மாநில எல்லையில் இரு பக்கமும் அமைந்துள்ள அந்த நிலையத்தில் இருந்து இன்று அதிகாலை 4.30 மணிக்குத் தப்பி ஓடியதாக மலேசிய குடிநுழைவுத் துறை தெரிவித்தது.

அந்தச் சம்பவத்துக்கான காரணம் பற்றி புலன் விசாரணை நடந்துவருவதாகவும் அது கூறியது. அதேவேளையில், கைதிகள் தப்பி ஓடிய சம்பவத்துக்கு ஓர் ஆர்ப்பாட்டம் காரணம் என்றும் அந்த ஆர்ப்பாட்டம் திடீரென்று கலவரமாக மாறியதாகவும் ‘தி ஸ்டார்’ தெரிவித்தது.

அச்சம்பவத்தின்போது அந்த நிலையத்தின் முக்கிய வாயில் கதவை கைதிகள் உடைத்தனர். கம்பித் தடுப்புகளையும் அவர்கள் பெயர்த்துத் தள்ளினர் என்று குடிநுழைவு தலைமை இயக்குநர் கைருல் ஸய்மி தாவூத் கூறினார்.

இதனிடையே, தப்பி ஓடியவர்களில் 391 பேரை அதிகாரிகள் மீண்டும் கைது செய்துவிட்டதாகவும் அவர்களில் குறைந்தபட்சம் ஆறு பேர் மாண்டுவிட்டதாகவும் கெடா மாநில காவல்துறை ஆணையர் வான் ஹசான் அகம்மது கூறினார்.

தப்பிவிட்ட 131 பேரைக் பிடிக்க வேட்டை தொடங்கி இருக்கிறது. இதற்காக இந்த இரண்டு மாநிலங்களிலும் 13 இடங்களில் சாலைத் தடுப்புகள் அமைக்கப்பட்டுள்ளன என்று காவல்துறை குறிப்பிட்டது.

அந்த நிலையத்தில் இருந்து 8 கி.மீ. தொலைவில் பினாங்கில் உள்ள ஜாவி என்ற நகரில் அதிக வாகனங்கள் செல்லும் சாலையில் குறுக்கே புகுந்து ஓடியபோது அந்த ஆறு பேரும் வாகனங்களில் அடிபட்டு உயிரிழந்ததாக ஆணையர் வான் ஹசான் தெரிவித்தார்.

மாண்டவர்களில் ஒரு சிறுவனும் ஒரு சிறுமியும் அடங்குவர். சம்பவம் நிகழ்ந்தபோது நிலையத்தில் 137 சிறார்கள் உட்பட மொத்தம் 664 பேர் இருந்ததாகத் தெரிவிக்கப்பட்டது.

மியன்மாரில் நடந்த மூர்க்கமான இன வன்செயல்களிலிருந்து தப்பிக்க ரோஹிங்கியா அகதிகள் பல நாடுகளுக்கும் சட்டவிரோதமாக தப்பி ஓடினர்.

அவர்களில் பலரும் லங்காவித் தீவு வழியாக மலேசியாவுக்குள் நுழைந்தனர். அகதிகளை அங்கீகரிக்காத மலேசியா, ரோஹிங்கியா அகதிகளைச் சட்டவிரோத குடியேறிகளாகக் கருதுகிறது.


கடந்த நீண்ட வாரயிறுதியில் 950,000க்கும் அதிகமானோர் சிங்கப்பூர்-மலேசியா தரைவழி எல்லைகளைக் கடந்தனர்

கடந்த நீண்ட வாரயிறுதியில் 950,000க்கும் அதிகமான பயணிகள் சிங்கப்பூர்-மலேசியா தரைவழி எல்லைகளைக் கடந்தனர்.

கடந்த வெள்ளிக்கிழமை (ஏப்ரல் 29) முதல் நேற்று செவ்வாய்க்கிழமை வரையிலான ஐந்து நாள்களில் சிங்கப்பூரிலிருந்து 491,400 பேர் மலேசியாவுக்குச் சென்றனர். அதே காலகட்டத்தில் 462,400 பேர் மலேசியாவிலிருந்து சிங்கப்பூருக்கு வந்தனர்.

இதற்கு முன்னதாக, புனித வெள்ளி வாரயிறுதியின்போது 436,800 பேர் இருநாட்டு தரைவழி எல்லைகளைக் கடந்தனர். சிங்கப்பூர்-மலேசியா எல்லைகள் ஏப்ரல் 1ஆம் தேதி முழுமையாகத் திறக்கப்பட்ட பிறகு வந்த முதல் பொது விடுமுறையாக புனித வெள்ளி அமைந்தது.

குடிநுழைவு, சோதனைச்சாவடி ஆணையம் வழங்கிய தரவுகளின் அடிப்படையில், கடந்த நீண்ட வாரயிறுதியில் பேருந்துகளில் சென்றவர்களைவிட கார்கள், மோட்டார்சைக்கிள்களில் சென்றவர்களே அதிகம். சிங்கப்பூர்-மலேசியா எல்லைகளைக் கடந்தவர்களில் 660,400 பேர் தனியார் போக்குவரத்தைப் பயன்படுத்தினர். ஒப்புநோக்க, 293,400 பேர் பேருந்துகளில் பயணம் செய்தனர்.

எல்லைத் தாண்டிய பொதுப் பேருந்துச் சேவைகள் கடந்த ஞாயிற்றுக்கிழமையிலிருந்து வழங்கப்பட்டு வருவதே இந்த வித்தியாசத்திற்குக் காரணமாக இருக்கலாம்.


மலேசியா: முகாம்களில் 50,500 பேர் தஞ்சம்

மலேசியாவில் தொடர் மழை, வெள்ளம் காரணமாக மூன்று மாநிலங்களில் 50,000க்கும் மேற்பட்டோர் தற்காலிக முகாம்களில் தஞ்சம் அடைந்துள்ளனர்.

மலேசியாவில் கடந்த பல நாள்களாக தொடர்ந்து மழை பெய்து வருகிறது. ஆறுகள் உடைந்து தண்ணீர் கிராமங்களில் புகுந்துவிட்டது. வீடுகள், சாலைகள், வாகனங்கள் மூழ்கிக் கிடக்கின்றன. நால்வர் மரணமடைந்தனர்.

ஆறுகள், ஏரிகள், குளம், குட்டைகளுக்கு அருகே வசிக்கும் மக்கள் விழிப்பாக இருந்து வரவேண்டும் என்று தீயணைப்பு மீட்புத் துறை ஆலோசனை கூறி இருக்கிறது.

ஜோகூர், பாகாங், சரவாக்கின் சில பகுதிகளில் திங்கட்கிழமை (மார்ச் 6) வரை மழை தொடரும் என்றும் ஜோகூர், பாகாங், கிளந்தான், திரங்கானு உள்ளிட்ட பல மாநிலங்களில் அலை ஏற்றம் அதிகம் இருக்கும் என்றும் எதிர்பார்க்கப்படுவதாக மலேசிய வானிலை ஆய்வு நிலையம் முன்னுரைத்துள்ளது.

ஜோகூர், மலாக்கா, பாகாங் ஆகிய மாநிலங்களில் அமைக்கப்பட்டுள்ள 300க்கும் மேற்பட்ட தற்காலிக முகாம்களில் சுமார் 50,500 பேர் தங்கியுள்ளனர்.

நெகிரி செம்பிலானில் அமைக்கப்பட்டு இருந்த முகாம்கள், மழைநீர் வடிந்ததை அடுத்து மூடப்பட்டதாகவும் அதில் இருந்தவர்கள் வீடு திரும்பியதாகவும் தெரிவிக்கப்பட்டது.

ஜோகூர் மாநிலத்தில் ஏறக்குறைய 47,000 பேர் பாதிக்கப்பட்டுள்ளனர். இதனால் மேலும் நிவாரண முகாம்களை அமைக்க வேண்டிய தேவை ஏற்பட்டு இருப்பதாக தெரிவிக்கப்பட்டு உள்ளது.

இதனிடையே, மலேசியப் பிரதமர் அன்வார் இப்ராஹிம் நேற்று வெள்ளத்தால் பாதிக்கப்பட்ட ஜோகூரின் சிகாமட் மாவட்டத்திற்கு வருகையளித்தார்.

மலேசியாவில் வெள்ள நிலவரம் மேம்படுவதற்கான அறிகுறிகள் தெரிவதால் அவசரநிலை அறிவிக்க வேண்டிய அவசியம் இப்போதைக்கு இல்லை என்று பிரதமர் தெரிவித்தார்.

பல இடங்களில் மழைநீர் வடிவதாகவும் சில இடங்களில் தேங்கி இருக்கும் மழைநீர் வடிய காலம் எடுக்கும் என்றும் அவர் கூறினார். சிகாமட்டில் தற்காலிக முகாம் ஒன்றைப் பிரதமர் பார்வையிட்டார். பிறகு செய்தியாளர்களிடம் அவர் பேசினார்.

நாட்டில் 600 மில்லியன் ரிங்கிட் (S$180.32 மில்லியன்) மதிப்புள்ள வெள்ளத் தடுப்புத் திட்டங்கள், பகிரங்க ஒப்பந்தப்புள்ளிகள் மூலம் விரைவாக அங்கீகரிக்கப்பட்டு திட்டப் பணிகள் ஜூன் 1ஆம் தேதி முதல் தொடங்க வேண்டும் என்று தான் விரும்புவதாகவும் அவர் தெரிவித்தார்.

இதற்கிடையே, ஜோகூர் முதல்வர் ஓன் ஹஃபிஸ் கானி, அரசு நிலைக்குழு பாதிக்கப்பட்டவர்களுக்கு உதவுவதாகக் கூறினார். வெள்ளம் காரணமாக டெங்கி போன்ற நோய்கள் பரவக்கூடிய வாய்ப்பு இருப்பதால் சூழ்நிலையைத் தாங்கள் அணுக்கமாகக் கண்காணித்து வருவதாக சுகாதார அதிகாரிகள் தெரிவித்தனர்.

வெள்ளநீர் ஓடும் சாலைகளில் நீரோட்டம் வலுவாக இருப்பதால் அதிகாரிகள் பாதிக்கப்பட்ட இடங்களுக்குச் செல்ல முடியவில்லை என்ற பிரதமர் துறை அமைச்சர் முகம்மது அலி, என்றாலும் தீயணைப்பு மீட்புத் துறை, குடிமைத் தற்காப்புப் படை, ஆயுதப் படைகள் உதவுவதாகக் கூறினார்.


மலேசியப் பிரதமர் பதவி விலகக் கோரி எதிர்கட்சியினர் போராட்டம்

மலேசிய முன்னாள் பிரதமர் மகாதீர் முகம்மதும் எதிர்கட்சித் தலைவர் அன்வார் இப்ராஹிமும் பகையை மறந்து, ஒன்றிணைந்து மலேசிய அரசுக்கு எதிராக போராட்டத்தில் இன்று (ஆகஸ்ட் 2ஆம் தேதி) ஈடுபட்டனர்.

நாடாளுமன்றத்தில் 11 பேரை கொவிட்-19 தொற்றியதை அடுத்து, இறுதி நாளாக இன்று நடக்க இருந்த சிறப்பு நாடாளுமன்றக் கூட்டம் தேதி குறிப்பிடப்படாமல் தள்ளிவைக்கப்பட்டது.

இதனை எதிர்த்தும் பிரதமர் பதவியில் இருந்து திரு முகைதீன் யாசின் விலகக் கோரியும் டாக்டர் மகாதீர், திரு அன்வார் உள்ளிட்ட எதிர்கட்சி உறுப்பினர்கள் கிட்டத்தட்ட நூறு பேர் இன்று நாடாளுமன்றத்தை நோக்கி பேரணியாகப் புறப்பட்டனர்.

கூட்டம் தள்ளிவைக்கப்பட்டபோதும் தாங்கள் நாடாளுமன்றத்திற்குச் செல்வோம் என எதிர்கட்சியினர் தெரிவித்தனர். ஆனால், அவர்களை நாடாளுமன்றத்திற்குச் செல்லவிடாமல் போலிசார் தடுத்தனர்.

இதனையடுத்து, எதிர்கட்சி எம்.பி.க்கள் கோலாலம்பூர் விடுதலைச் சதுக்கத்தில் திரண்டனர். பின்னர் திரு அன்வாரும் டாக்டர் மகாதீரும் அருகருகே நின்றபடி உரையாற்றினர்.

உட்பூசல் காரணமாக கடந்த ஆண்டு இவர்களின் கூட்டணி அரசாங்கம் கவிழ்ந்ததை அடுத்து, இவ்விரு தலைவர்களையும் ஒன்றாகப் பார்ப்பது அரிதாகவே இருந்து வருகிறது.

“மக்கள் கண்டனம் தெரிவிக்கும் நிலையிலும், வெட்கமின்றி பிரதமர் பதவியில் நீடிக்கும் முகைதீன், அப்பொறுப்பில் இருந்து விலக மறுத்து வருகிறார்,” என்றார் 96 வயதான டாக்டர் மகாதீர்.

பிரதமர் முகைதீன் அரசாங்கம் சட்டபூர்வ உரிமையை இழந்துவிட்டது என்றும் நாடாளுமன்றத்தில் அவருக்குப் பெரும்பான்மை இல்லை என்றும் திரு அன்வார் கூறினார்.

“மக்களைக் காக்க விரும்புவதால் நாங்கள் இன்று போராடுகிறோம்,” என்றார் அவர்.

திரு முகைதீன் பதவி விலக வலியுறுத்தி முழக்கம் எழுப்பிய எதிர்கட்சி எம்.பி.க்கள், பின்னர் அவ்விடத்தில் இருந்து அமைதியாகக் கலைந்து சென்றனர்.

இதனிடையே, தேசிய முன்னணி எம்.பி.க்கள் 30 பேர், பிரதமர் முகைதீனுக்கு ஆதரவாக உறுதிமொழிக் கடிதத்தில் கையெழுத்திட்டுள்ளதாக ‘சினார் ஹரியான்’ மலாய் ஊடகத்தைச் சுட்டிக்காட்டி, ‘தி ஸ்டார்’ நாளிதழ் செய்தி வெளியிட்டுள்ளது.


ஜோகூர் விபத்தில் சிங்கப்பூரர் படுகாயம்

மலேசியாவின் ஜோகூர் மாநிலத்தில் மெர்சிங்கில் நிகழ்ந்த சாலை விபத்தில் 57 வயது சிங்கப்பூரர் படுகாயம் அடைந்தார்.

ஜாலான் மெர்சிங்-ஜெமாலுவாங்கில் வேன் வாகனமும் 10 டன் லாரியும் செவ்வாய்க்கிழமை (மார்ச் 7) விபத்துக்கு உள்ளானதில் மற்றொருவர் இறந்துவிட்டதாகவும் பெர்னாமா தெரிவித்தது.

சிங்கப்பூர் உணவகம் ஒன்றில் பணியாற்றி வந்த மெகாட் ஓமர் இஸ்மாயில் என்ற அந்த சிங்கப்பூரர் விபத்தில் கடுமையான காயமுற்றார்.

அவர் சிங்கப்பூர் பொது மருத்துவமனையில் சிகிச்சை பெற்று வருவதாகத் தெரிவிக்கப்பட்டது.

மலேசியாவைச் சேர்ந்த முகம்மது ஷாஸ் முகம்மது சையது, 60, என்பவர் சம்பவ இடத்திலேயே மாண்டுபோனதாகக் கூறப்பட்டது.

விபத்தில் சிக்கிய லாரியை ஓட்டிய முகம்மது ஃபாஸ்லி பாய்ரி, 48, என்பவருக்குக் காயம் ஏதுமில்லை.

விபத்து குறித்து செவ்வாய்க்கிழமை முற்பகல் 11.53 மணிக்குத் தங்களுக்குத் தகவல் கிடைத்ததாகவும் உடனே தீயணைப்பு வாகனமும் ஒன்பது பேரும் சம்பவ இடத்திற்கு அனுப்பப்பட்டதாகவும் மெர்சிங் தீயணைப்பு, மீட்புத் துறையைச் சேர்ந்த முகம்மது சைனுதீன் என்ற அதிகாரி கூறினார்.

வேனில் சிக்கிக்கொண்ட இரண்டு பேரும் சிறப்புச் சாதனங்களின் உதவியுடன் மீட்கப்பட்டதாக அவர் குறிப்பிட்டார்.


ஜோகூர் பாரு சோதனைச்சாவடிகளில் சிங்கப்பூரர்களும் இனி மின்-நுழைவாயிலைப் பயன்படுத்தலாம்

ஜோகூர்பாருவில் உள்ள இரு தரைவழி நுழைவுவாயில்களில் மின்னணு வாயில் (இ-கேட்) வசதிகளை சிங்கப்பூரர்கள் பயன்படுத்தலாம் என்று மலேசிய உள்துறை அமைச்சர் சைபுதீன் நசுஷோன் இஸ்மாயில் வெள்ளிக்கிழமை (ஜனவரி 20) அறிவித்துள்ளார்.

“இதற்கு முன்னர் மலேசிய கடவுச்சீட்டு வைத்திருப்பவர்கள் மட்டுமே இந்த மின்-நுழைவாயில்களைப் பயன்படுத்த முடிந்தது.

“இன்று முதல் மின்-கடவுச்சீட்டைப் பயன்படுத்தும் சிங்கப்பூரர்களுக்கும் மின்-நுழைவாயிலைப் பயன்படுத்தும் வசதியை வழங்குகிறோம்,” என்று திரு சைபுதீன் கூறியதாக மலாய் மெயில் செய்தி வெளியிட்டுள்ளது.

இரு சோதனைச் சாவடிகளிலும் கூட்ட நெரிசலைக் குறைக்கும் குறுகியகால தீர்வுகளில் இதுவும் ஒன்று என்றார் அவர்.

சுல்தான் இஸ்கந்தர் கட்டடத்தின் சுங்கச்சாவடி, குடிநுழைவு, தனிமைப்படுத்தல் வளாகத்தில் வெள்ளிக்கிழமை நடைபெற்ற ‘ஜோகூர் கடற்பாலத்தில் கூட்ட நெரிசலைச் சமாளிப்பது’ பற்றிய கூட்டத்திற்கு தலைமை தாங்கிய பின்னர், திரு சைபுதீன் செய்தியாளர்களிடம் பேசினார்.

மின்-நுழைவாயில் வசதியைப் பயன்படுத்த விரும்பும் சிங்கப்பூரர்கள் குறைந்தபட்சம் மூன்று மாதம் செல்லுபடியாகும் மின்-கடவுச்சீட்டை வைத்திருக்க வேண்டும்.

சிங்கப்பூர் வருகையாளர்கள் பயணத்திற்கு மூன்று நாள்களுக்கு முன்னர் மலேசிய மின்னிலக்க வருகை அட்டையை இணையத்தில் சமர்ப்பிக்க வேண்டும் என்றும்  அமைச்சர் சைபுதீன் கூறினார்.

முதல் முறையாகச் செல்வோர் சுங்கச்சாவடி முகப்பில்  தங்கள் அங்க அடையாளத்தை உறுதிப்படுத்த வேண்டும்.

திரு சைபுதீன் அரசாங்க அதிகாரிகளுடன் வெள்ளிக்கிழமை காலை 5 மணிக்கு ஜோகூர் கடற்பாலத்தை பார்வையிட்டார்.

புருணை, பிரிட்டன், நியூசிலாந்து, ஆஸ்திரேலியா, ஜப்பான் போன்ற குறைந்த கிருமித்தொற்று ஆபத்துள்ள நாடுகளிலிருந்து வரும் பயணிகளுக்கும் மின்-நுழைவாயில் பயன்பாட்டை குடிநுழைவுத் துறை விரிவுபடுத்தும் என்றார் அவர்.

சிங்கப்பூரின் குடிநுழைவு, சோதனைச் சாவடி ஆணையம் (ஐசிஏ) தகுதியுள்ள மலேசியர்களுக்குத் தானியக்க வாயில் வசதியை வழங்குகிறது.

தகுதிபெற்ற மலேசியக் குடிமக்கள், சிங்கப்பூரில் உள்ள அனைத்து சோதனைச் சாவடிகளிலும் தானியங்கி தடங்களைப் பயன்படுத்துவதற்கு பதிவு செய்துகொள்ளும் வசதியை கடந்த 2022ஆம் ஆண்டு மே மாதம் முதல் ஐசிஏ செயல்படுத்தியுள்ளது.

சோதனைச்சாவடியின் சோதனை முகப்புகளில் குடிநுழைவு அனுமதியின்போது இதற்கான பதிவு தானாகவே செய்யப்படும்.

அவ்வாறு பதிவு செய்தோருக்கு அவர்கள் ‘எஸ்ஜி வருகை அட்டை’யில்  தெரிவித்திருந்த மின்னஞ்சலுக்கு மின்னிலக்க வருகை அட்டை வழியாகத் தெரிவிக்கப்படும்.

முன்னதாக, தகுதியுடைய மலேசிய குடிமக்கள் தானியங்கி வாயில் பயன்பாட்டிற்காக பதிவுசெய்ய முகப்பு பதிவு மையங்களை அணுக வேண்டியிருந்தது.


மூக்கில் ரத்தம் வழிந்ததால் அவசரமாக வெளியேறிய மலேசிய பிரதமர்

எம்பிஓபி அனைத்துலக பனை எண்ணெய் மாநாடு மற்றும் கண்காட்சி நிகழ்ச்சியில் செய்தியாளர்களின் கேள்விகளுக்குப் பதிலளித்துக்கொண்டிருந்தபோது, கைக்குட்டையால் தமது மூக்கைப் பலமுறை துடைத்துக்கொண்டிருந்தார் மலேசியப் பிரதமர் டாக்டர் மகாதீர் முகமது.

செய்தியாளர்களுடனான சந்திப்பைப் பாதியிலேயே நிறுத்திவிட்டு திரு மகாதீரின் மெய்க்காப்பாளர்கள் அவரை உடனடியாக அங்கிருந்து அழைத்துச் சென்றனர்.

94 வயதான திரு மகாதீரின் மூக்கில் ரத்தம் வழிந்ததாகவும், ஆனால் சற்று நேரத்தில் அது நின்றுவிட்டதாகவும் அவரது அதிகாரிகளில் ஒருவர் குறிப்பிட்டார்.

“அவர் நலமாக இருக்கிறார். தற்போது புத்ராஜெயாவிலிருக்கும் தமது அலுவலகத்தில் அவர் பணியில் இருக்கிறார்,” என்றும் பெயர் குறிப்பிட விரும்பாத அவர் கூறினார்.

#தமிழ்முரசு #சமூகத்தின்குரல் #tamilmurasu #voiceofthecommunity


கொவிட்-19: மலேசியாவில் நடமாட்டக் கட்டுப்பாடு; வர்த்தகங்கள் மூடல்

மலேசியாவில் நாளை (மார்ச் 18) முதல் இம்மாதம் 31ஆம் தேதி வரைதேசிய அளவில் நடமாட்டத்திற்கு கட்டுப்பாடு விதித்துள்ளதாக அந்நாட்டு பிரதமர் முஹைதீன் யாசின் நேற்று இரவு அறிவித்தார். கொரோனா கிருமித்தொற்று பரவலைக் கட்டுப்படுத்தும் நோக்கில் இந்த நடவடிக்கை மேற்கொள்ளப்பட்டுள்ளது.

"பொறுமையாக இருந்து சவாலைச் சமாளிக்க வேண்டும் என்று குறிப்பிட்ட அவர், பதற்றப்பட வேண்டாம் என்றும் அமைதியாக இருக்குமாறும் மக்களை அவர் கேட்டுக்கொண்டார். அரசாங்கத்தின் இந்த நடவடிக்கைகளின் மூலம் கொரோனா கிருமிப் பரவலைக் கட்டுப்படுத்த முடியும் என்றும் நம்பிக்கை தெரிவித்தார்.

 ஆணையை மதித்து நடக்கும்படி மக்களைக் கேட்டுக்கொண்ட அவர், தேசிய பாதுகப்பு மன்றம் தினமும் கூடி நிலைமையைக் கண்காணிக்கும் என்றார்.

உணவு, முகக்கவசங்கள் உள்ளிட்ட மருத்துவப் பொருட்கள் போன்றவை போதிய அளவுக்கு இருப்பு இருப்பதாக அவர் குறிப்பிட்டார்.

சமயம், சமூகம், கலாசாரம் தொடர்பான நிகழ்வுகள் உள்ளிட்ட கூட்டங்களுக்கும் தடை விதிக்கப்பட்டுள்ளது.

வழிபாட்டுத் தலங்களும் வர்த்தகங்களும் மூடப்படும். பேரங்காடிகள், சந்தைகள், சிறிய சந்தைகள், பல்பொருள் அங்காடிக் கடைகள் இயங்கும்.

வெளிநாடுகளுக்குச் செல்ல மலேசியர்களுக்குத் தடை விதிக்கப்பட்டுள்ளது. வெளிநாடுகளிலிருந்து மலேசியாவுக்குத் திரும்புவோர், சுகாதாரப் பரிசோதனைக்குட்படுவதுடன் அவர்கள் 14 நாட்களுக்குத் தனிமைப்படுத்திக்கொள்ள வேண்டும்.

வெளிநாட்டினர் மலேசியாவுக்குச் செல்லவும் தடை விதிக்கப்பட்டுள்ளது.

அனைத்து பள்ளிகளும் பல்கலைக்கழகங்களும் மூடப்படும்.

நீர், மின்சாரம், ஆற்றல், தொலைத்தொடர்பு, அஞ்சல் சேவைகள், போக்குவரத்து, எண்ணெய் மற்றும் எரிவாயு, ஒலிபரப்பு, நிதி, வங்கி, சுகாதாரம், மருத்துவம், தீயணைப்பு, சிறைகள், துறைமுகம், பாதுகாப்பு, தற்காப்பு, துப்புரவு, உணவு வழங்கல் உட்பட இன்றியமையாச் சேவைகள் தவிர மற்ற அரசாங்க, தனியார் வளாகங்கள் மூடப்படும்.

#மலேசியா #கொரோனா #தமிழ் முரசு


மலேசிய ஊழியர்களை சிங்கப்பூரில் தங்க வைக்கும் நிறுவனங்களுக்கு ஆதரவு வழங்க சிங்கப்பூர் அரசாங்கம் ஆலோசனை

மலேசியா அறிவித்துள்ள நடமாட்டக் கட்டுப்பாட்டு ஆணையினால் பாதிக்கப்பட்ட நிறுவனங்கள், மலேசியாவைச் சேர்ந்த தங்களது ஊழியர்களை சிங்கப்பூரில் உடனடியாகத் தங்க வைப்பதற்கு, நிதி ஆதரவு வழங்குவது குறித்து சிங்கப்பூர் அரசாங்கம் ஆலோசித்து வருகிறது.

அத்தகையோர் தங்குவதற்கு ஹோட்டல்கள், ஊழியர் தங்குவிடுதி ஆகியவற்றை நடத்துபவர்கள் குறைவான வாடகைக்கு தங்க இடமளிப்பதன் தொடர்பிலும் அரசாங்கம் நடவடிக்கைகளை மேற்கொள்ளும்.

“மக்களுக்கு அதிக தாக்கத்தை ஏற்படுத்தாத வகையில் சேவைகள் வழங்க வேண்டும் என்பதை உறுதி செய்வதே நமது நோக்கம்,” என்று மனிதவள அமைச்சு இன்று (மார்ச் 17) குறிப்பிட்டது.

நாளை முதல் இம்மாத இறுதி வரை மலேசியாவில் நடமாட்டக் கட்டுப்பாட்டு ஆணை நடப்பில் இருக்கும் என நேற்றிரவு மலேசியா அறிவித்தது.

இந்த ஆணையில் மலேசியர்கள் வெளிநாடுகளுக்குச் செல்வதற்கும் சுற்றுப்பயணிகள், வெளிநாட்டுப் பயணிகள் மலேசியாவுக்குச் செல்வதற்கும் தடை விதிக்கப்பட்டுள்ளது.

சிங்கப்பூருக்கு மலேசியாவுக்கும் இடையிலான நில சோதனைச்சாவடிகள் வழியாக தினமும் சுமார் 415,000 பயணிகள் சென்று வருகின்றனர். அவர்களில் பெரும்பாலானோர் சிங்கப்பூரில் பணி புரியும் மலேசியர்கள்.

கிட்டத்தட்ட 100,000 மலேசியர்கள் சிங்கப்பூரில் வசிப்பதற்கான ஏற்பாடுகளைக் கொண்டிருக்கவில்லை என்று கணிக்கப்படுகிறது.

அத்தகையோர் தங்களது உறவினர்கள், நண்பர்கள், சக ஊழியர்கள் போன்றோருடன் சேர்ந்து சிங்கப்பூரில் தங்கியிருக்க நிறுவனங்கள் ஊக்குவிக்கலாம். சில ஊழியர்களுக்கு இது மிகவும் இணக்கமுடைய தெரிவாக இருக்கலாம் என்று கூறப்பட்டது.

அத்தகைய ஏற்பாடுகளைச் செய்துகொள்ள முடிவ்யாதவர்கள் ஹோட்டல்கள், ஊழியர் தங்குவிடுதிகள், வீடமைப்புக் கழக வீடுகளின் அறைகள், வீடுகள், தனியார் குடியிருப்புகள் போன்றவற்றில் தங்க வைக்கப்படலாம்.

நிறுவனங்கள் தங்களுக்குத் தேவையான மனிதவளத்தைப் பற்றி கவனமாக ஆராய்ந்து, அவர்களது ஊழியர்கள் சிங்கப்பூரில் தங்கியிருக்க வேண்டிய தேவையைப் பொறுத்து உகந்த முடிவை எடுக்க வேண்டும் என மனிதவள அமைச்சு கூறியுள்ளது.

ஆதரவு வழங்குவதில், சுகாதாரம், பாதுகாப்பு, துப்புரவு, குப்பை நிர்வாகம், வளங்கள் நிர்வாகம், தளவாடங்கள், போக்குவரத்து போன்ற அத்தியாவசியச் சேவைகளை வழங்கும் நிறுவனங்களின் தேவைகளுக்கு முன்னுரிமை அளிக்கப்படும் என்றது அமைச்சு.

#சிங்கப்பூர் # மலேசிய ஊழியர் #கொரோனா


மலேசியாவின் நடமாட்ட கட்டுப்பாட்டு உத்தரவு  ஜூன் 9ஆம் தேதி வரை நீட்டிப்பு

மலேசியாவில் நடப்பிலுள்ள நிபந்தனையுடனான நடமாட்டக் கட்டுப்பாடு உத்தரவு மேலும் நான்கு வாரங்களுக்கு, அதாவது ஜூன் மாதம் 9ஆம் தேதி வரை நீட்டிக்கப்பட்டுள்ளது.

நாட்டு மக்களுக்கு இன்று ஆற்றிய உரையின்போது இதை அறிவித்த அந்நாட்டுப் பிரதமர் முகைதீன் யாசின், நடமாட்டக் கட்டுப்பாடு உத்தரவு பிறப்பிக்கப்பட்ட சமயத்தில் இருந்ததைவிட தற்பொழுது கொரோனா கிருமித் தொற்று சம்பவங்கள் குறைந்துள்ளபோதிலும், அதற்கு எதிரான போர் இன்னமும் தொடர்வதாகத் தெரிவித்தார்.

“கொரோனா கிருமித்தொற்றுக்கு எதிரான போரில் நம்பிக்கை தரும் வகையில் முன்னேற்றம் ஏற்பட்டுள்ளபோதிலும், நமக்கு இன்னும் முழு வெற்றி கிட்டவில்லை,” என்று அவர் எச்சரித்தார்.

அத்துடன், பெரும்பாலான மலேசியர்கள் கிருமித்தொற்று பரவாமல் இருக்க அரசு தகுந்த நடவடிக்கைகளை எடுக்க வேண்டும் என விரும்புவதாக அவர் விளக்கினார்.

“ஆகையால், சுகாதார அமைச்சின் அறிவுரைப்படியும், தேசிய பாதுகாப்பு மன்ற அறிவுரைப்படியும் நாட்டில் இம்மாதம் 12ஆம் தேதிவரை நடப்பில் இருக்கும் நடமாட்டடக் கட்டுப்பாடு உத்தரவு ஜூன் மாதம் 9ஆம் தேதி வரை நீட்டிக்கப் படும்,” என்று அவர் கூறினார்.

மலேசியாவில் கொரோனா கிருமித்தொற்று சம்பவங்கள் அதிகரிக்கத் தொடங்கியதும் மார்ச் மாதம் 18ஆம் தேதி நடமாட்டக் கட்டுப்பாட்டை முதன்முதலில் அறிவிக்கப்பட்டது.

அதன்படி, பள்ளிகள், அத்தியாவசியமற்ற வர்த்தகங்கள் மூடப்பட்டன. உணவு, வாழ்க்கைக்குத் தேவையான முக்கியப் பொருட்களை வாங்கவும் அவசர மருத்துவ சிகிச்சைக்கு மட்டுமே பொதுமக்கள் வீட்டைவிட்டு வெளியே செல்லலாம்.

இந்தக் கட்டுப்பாடு இம்மாதம் 4ஆம் தேதி ஓரளவு தளர்த்தப்பட்டு பெருவாரியான வர்த்தகங்கள் செயல்படவும் மக்கள் வேலைக்கு செல்லவும் அனுமதிக்கப்பட்டது.

எனினும், பள்ளிகள் தொடர்ந்து மூடப்பட்டு, பெருமளவிலான கூட்டங்களுக்கு விதிக்கப்பட்ட தடை தொடர்ந்து நடப்பில் உள்ளன. வேலைக்குச் செல்வதைத் தவிர மாநிலங்களுக்கு இடையேயான பயணத் தடை இன்னமும் தொடர்கின்றது. அத்துடன், மலேசியாவில் பயணிகள் வருகைக்கும் தடை நீடிக்கிறது.

எதிர்வரும் நோன்புப் பெருநாளை முன்னிட்டு தங்கள் சொந்த ஊர்களுக்கு மக்கள் பெரும் கும்பலாகச் செல்வதற்கு அனுமதி இல்லை.
 அதுபோல், இல்லங்களில் பொது வரவேற்பு நிகழ்ச்சிகளுக்கும் தடை விதிக்கப்பட்டுள்ளதாக பிரதமர் முகைதீன் யாசின் கூறியுள்ளார்.எனினும், 20 பேருக்கு மேற்போகாத சிறு ஒன்றுகூடல்களுக்கு அனுமதி உண்டு என அவர் விளக்கினர்.

“மெத்தனமாக இருக்க வேண்டாம். வேலைக்குச் செல்வோரின் எண்ணிக்கை அதிகரிக்கும்போது கிருமித்தொற்று ஏற்படும் அபாயமும் அதிகரிக்கும். இனி வரும் வாரங்கள் முக்கியமானவை,” என்று எச்சரித்த திரு முகைதீன், கிருமித்தொற்று சம்பவங்கள் அதிகரிக்கும் பகுதிகளை அரசு முடக்கி வைக்கத் தயங்காது என்றார்.

மலேசியாவில் புதிதாகக் கிருமித்தொற்றுக்கு ஆளானவர்களின் எண்ணிக்கையைக் குறைக்க, நடமாட்டக் கட்டுப்பாடு உதவியுள்ளது. நேற்று முன்தினம் வரை, மொத்தம் 6,589 பேருக்கு கிருமித்தொற்று உறுதிப்படுத்தப்பட்டுள்ளது. 108 பேர் உயிரிழந்து விட்டனர். 75 விழுக்காட்டு நோயாளிகள் குணமடைந்துள்ளனர்.


கைக்கணினியில் தமிழ் முரசு; புதியதொரு வாசிப்பு அனுபவம்

சிங்கப்பூரின் ஒரே தமிழ் நாளிதழான தமிழ் முரசு இவ்வாண்டு தன் 85வது ஆண்டு நிறைவைக் கொண்டாடுகிறது. இந்தச் சிறப்பான தருணத்தில் தொடர்ந்து ஆதரவளித்து வரும் வாசகர்களுக்கு மின்னிலக்க வழி வாசிப்பு அனுபவத்தை வழங்கும் நோக்கில் புதிய ‘செய்தி கைக்கணினி’ தொகுப்பை இன்று முதல் தமிழ் முரசு அறிமுகம் செய்கிறது.

தமிழ் முரசு, ஸ்ட்ரெய்ட்ஸ் டைம்ஸ் என இரு நாளிதழ்கள் அடங்கிய செய்தி கைக்கணினித் தொகுப்புக்கு
tmsub.sg/tmstnt
 என்ற இணையப் பக்கம் வழியாக அல்லது 6388 3838 என்ற எண்ணில் தொடர்புகொண்டு பதிவு செய்யலாம். இந்த ஒரே தொகுப்பிற்குச் சந்தா செலுத்துவதன் மூலம் இரு மொழி மின்னிதழ்களையும் வாசித்து மகிழலாம்.

ஈராண்டு ஒப்பந்தத்தில் மாதம் $29.90 செலுத்தும் சந்தாதாரர்கள், தமிழ் முரசு, ஸ்ட்ரெய்ட்ஸ் டைம்ஸ் என இரு மொழி மின்னிதழ்களையும் வாசிக்கலாம். அவர்களுக்கு ‘வைஃபை’ வசதியுடன் கூடிய, $398 மதிப்பிலான சாம்சுங் கேலக்சி டேப் ஏ (10.1”) வழங்கப்படும்.

இந்தக் கைக்கணினியில் ‘செய்தி கைக்கணினி’ செயலி ஏற்கெனவே நிறுவப்பட்டிருக்கும். ஒருமுறை மட்டும் உள்நுழைவு (login) விவரங்களைக் கொடுத்தால் போதும். ‘வைஃபை’ சேவையுடன் இணைக்கப்பட்டிருந்தால் அண்மைய நாளிதழ் தானாகவே தரவிறக்கம் செய்யப்பட்டுவிடும். அதன்பின் இணையச் சேவை இல்லாத நிலையிலும் செய்தி கைக்கணினி மூலம் மின்னிதழை வாசிக்க முடியும்.

உங்களுக்குப் பிடித்த செய்திகளை மட்டும் பிரித்தெடுக்கலாம். அவற்றைச் சமூக ஊடகங்கள் வழியாக குடும்பத்தினருடனும் நண்பர்களுடனும் பகிர்ந்துகொள்ளலாம். எழுத்துருவைப் பெரிதாக்கிக்கொள்ளும் வசதியும் உண்டு.

அத்துடன், கடைசி 14 நாட்களுக்கான மின்னிதழ்களும் ஆவணப்படுத்தப்பட்டு இருக்கும்.

இந்தப் புதிய முயற்சி குறித்து தமிழ் முரசு நாளிதழின் ஆசிரியர் திரு ஜவஹரிலால் ராஜேந்திரன் கூறுகையில், “வரும் ஜூலை 6ஆம் தேதி 85வது ஆண்டு நிறைவைக் கொண்டாட இருக்கும் தமிழ் முரசு நாளிதழுக்கு இது ஒரு மிகச் சிறந்த தருணம். ஜூலை 15ஆம் தேதி தனது 175வது ஆண்டு நிறைவைக் கொண்டாடும் ஸ்ட்ரெய்ட்ஸ் டைம்ஸ் நாளிதழ் உடனான இந்தக் கூட்டுமுயற்சி, இரு மொழி வாசகர்களையும் ஒன்றிணைக்கும் என்ற வகையிலும் இது சிறப்பான தருணம். செய்தி கைக்கணினியின் சந்தாதாரர்கள், இவ்விரு மொழி நாளிதழ்களிலும் சிறந்தவற்றை அனுபவித்து மகிழலாம். புதியதோர் அடியை எடுத்து வைத்திருக்கிறோம்,” என்றார்.

‘தமிழவேள்’ கோ.சாரங்கபாணி, 1935ஆம் ஆண்டு ஜூலை 6ஆம் தேதி தமிழ் முரசு நாளிதழைத் தோற்றுவித்தார் என்பது குறிப்பிடத்தக்கது.

தமிழ் முரசு, ஸ்ட்ரெய்ட்ஸ் டைம்ஸ் செய்தி கைக்கணினி தொகுப்பு சந்தாதாரர் ஆவதற்கான இணையப் பக்கத்திற்கு நேரடியாகச் செல்வதற்கு இணைப்பில் உள்ள கியூஆர் குறியீட்டை 'ஸ்கேன்' செய்யுங்கள்.


கட்டுப்பாடுகளை மேலும் தளர்த்தும் மலேசிய அரசாங்கம்

மலேசியாவில் வரும் புதன்கிழமை (ஜூன் 10) முதல் கொரோனா கிருமித்தொற்றுக்கு எதிரான கட்டுப்பாடுகள் மேலும் தளர்த்தப்படவிருக்கின்றன. கிட்டத்தட்ட அனைத்து சமுதாய, பொருளியல், சமய நடவடிக்கைகள் மீண்டும் தொடங்கவுள்ளன. அவற்றில் சமூக இடைவெளி மற்றும் பாதுகாப்பு நடைமுறைகள் கடைப்பிடிக்கப்பட வேண்டும்.

மலேசிய அரசாங்கம் உள்நாட்டுப் பயணங்களையும் வரம்புடன் கூடிய சமுதாய நடவடிக்கைகளையும் அனுமதிக்கும் என அந்நாட்டுப் பிரதமர் முகைதீன் யாசின் நேற்று அறிவித்தார்.

நாளை தொடங்கி ஆகஸ்ட் 31ஆம் தேதி வரை நீடிக்கும் மீட்சிக்கான நடமாட்டக் கட்டுப்பாட்டு ஆணையின்கீழ் பள்ளிகள் கட்டங்கட்டமாக திறக்கப்படும் எனவும் அவர் தெரிவித்தார். சமூக ஊடகங்கள் மற்றும் தொலைக்காட்சி வழியாக நாட்டு மக்கள் முன் உரையாற்றிய திரு முகைதீன், “கிருமித்தொற்று விகிதம் குறைந்து வருவதாகவும் அது கட்டுக்குள் இருப்பதாகவும் சுகாதார அமைச்சின் புள்ளி விவரங்கள் காட்டுகின்றன,” என்று கூறினார்.

மலேசியாவில் நடமாட்டக் கட்டுப்பாட்டு ஆணை கடந்த மாதம் 4ஆம் தேதி முதன்முறையாக தளர்த்தப்பட்டது. ஆறு வாரங்கள் நீடித்த அந்த ஆணையின்போது பொருளியல் முடங்கியதோடு நாட்டின் எல்லைகளும் மூடப்பட்டிருந்தன. வணிக நடவடிக்கைகளைக் கட்டங்கட்டமாக தொடர அந்நாட்டு அரசாங்கம் முற்படுகிறது. பெரும்பாலான வர்த்தகங்கள் கடந்த மாதம் திறக்க அனுமதி வழங்கப்பட்டிருந்தது. சமூக இடைவெளி நடைமுறையை அவை கட்டாயமாக பின்பற்ற வேண்டும். எனினும், பள்ளிகள் தொடர்ந்து மூடப்பட்டிருந்தது. பெரிய அளவிலான சமூக ஒன்றுகூடல்களும் மாநிலங்களுக்கு இடையிலான பயணங்களும் தடை செய்யப்பட்டிருந்தன.

இந்நிலையில், முழுமையாக முடக்கப்பட்டுள்ள இடங்களைத் தவிர்த்து, மாநிலங்களுக்கு இடையிலான பயணங்கள் நாளை முதல் அனுமதிக்கப்படும் என்று திரு முகைதீன் கூறினார். பள்ளிகள் கட்டங்கட்டமாக திறக்கப்படும். ஆனால், வெளிநாட்டுப் பயணங்களுக்கான தடை தொடர்ந்து நடப்பில் இருக்கும்.

சிகை அலங்காரக் கடைகளும் அழகு பராமரிப்பு நிலையங்களும் நாளை மறுதினம் செயல்பட அனுமதிக்கப்படும் என நேற்று அறிவிக்கப்பட்டிருந்தது நினைவுகூரத்தக்கது. திறந்தவெளி சந்தைகள் இம்மாதம் 15ஆம் தேதி முதல் செயல்படலாம். மலேசியாவில் அன்றாடம் பதிவாகும் கொரோனா கிருமித்தொற்று சம்பவங்களின் எண்ணிக்கை கடந்த எட்டு வாரங்களாக பெரும்பாலும் இரட்டை இலக்க எண்ணில் பதிவாகியுள்ளன.

இந்நிலையில், மீட்சிக்கான நடமாட்டக் கட்டுப்பாடு நடப்பில் இருக்கும் காலகட்டம் வெற்றிகரமாக அமைந்தால், ஆகஸ்ட் 31ஆம் தேதிக்குப் பிறகு மேலும் கட்டுப்பாடுகள் தளர்த்தப்படலாம் என்று திரு முகைதீன் சொன்னார். “எனினும், கட்டுப்பாடுகள் தளர்த்தப்படும் இந்தக் காலகட்டத்தில் கொவிட்-19 சம்பவங்களின் எண்ணிக்கை மீண்டும் அதிகரித்தால், பாதிக்கப்பட்ட இடங்களில் மேம்படுத்தப்பட்ட நடமாட்டக் கட்டுப்பாட்டு ஆணையைப் பிறப்பிக்க அரசாங்கம் தயங்காது என்பதை அனைவருக்கும் நினைவுபடுத்துகிறேன்,” என்று அவர் எச்சரித்துள்ளார்.


மலேசியா- சிங்கப்பூர் எல்லை திறப்பு: மலேசியர்களின்  மகிழ்ச்சியும் கவலையும்

ஆகஸ்ட் 10ஆம் தேதி முதல் சிங்கப்பூர்- மலேசியா எல்லை மீண்டும் திறக்கப்படுவது குறித்த செய்திகள் இரு நாட்டு மக்களுக்கும் மகிழ்ச்சியை ஏற்படுத்தியுள்ளது.

எனினும், வர்த்தகம், வேலை தொடர்பாக நீண்டகால அனுமதிச் சீட்டு வைத்திருப்போர் ஒவ்வொரு பயணத்தின் போதும் வேலை செய்யும் நாட்டில் மூன்று மாதங்கள் தங்கியிருக்க வேண்டிய கட்டாயம் குறித்து பலர் கவலை தெரிவித்துள்ளனர்.

மேலும், ஜோகூர் மேம்பாலம், துவாஸ் இரண்டாவது வழித்தடம் ஆகியவற்றில் தெளிவான, நடைமுறைக்கு ஏற்ற செயல்முறைகள் அமல்படுத்தப்படும் என்றும் பொதுமக்கள் எதிர்பார்க்கின்றனர்.

“எல்லையை மீண்டும் திறப்பது நல்ல செய்தி. இது உள்ளூர் வர்த்தகங்கள் இயங்க உதவுவதுடன், சிங்கப்பூரில் பணிபுரியும் மலேசியர்களுக்கு வேலைப் பாதுகாப்பையும் வழங்கும்,” என்று ஜோகூர் இந்தியர் வர்த்தக சங்கத்தின் தலைவரான (ஜிபா) திரு பி.சிவகுமார் கூறினார்.

“உள்ளூர் வர்த்தகங்கள், குறிப்பாக ஜோகூர் பாரு, சிங்கப்பூர் வாடிக்கையாளர்களையே பெருமளவு நம்பியுள்ளன. எல்லை மூடப் பட்டிருப்பதால் பலரும் தங்கள் தொழில்களைக் கைவிடும் நிலையில் உள்ளனர்,” என்றார் அவர்.

எனினும், மூன்று மாதங்கள் சிங்கப்பூரில் பணியாற்றிய பின், குறுகிய கால விடுப்புக்காக மலேசியாவுக்குள் நுழைய அனுமதிக்கப்படுவது தேவையற்றது என அவர் சுட்டினார். நடமாட்டம் முக்கியம். ஆனால், மீண்டும் எல்லைகளைத் திறக்கும்போது இத்தகைய கட்டுப்பாடுகள் இருக்கக்கூடாது, செயல்பாட்டு நடைமுறைகளிலும் தொடர்புகளின் தடங்களைக் கண்டறிவதிலும் கவனம் செலுத்த வேண்டும் என்று ஒரு பேட்டியில் திரு சிவகுமார் குறிப்பிட்டார்.

தற்போது வேலைக்காக சிங்கப்பூரில் வசிக்கும் பல மலேசியர்கள் ஏற்கெனவே வாழ்க்கைச் செலவைச் சமாளிக்க சிரமப்படுகின்றனர். எல்லைகளை மீண்டும் திறக்கும்போது சிங்கப்பூரில் பணிபுரிபவர்கள், குறுகிய வருகைக்கு மட்டுமே அனுமதிக்கப்பட்டு, பின்னர் மூன்று மாதங்களுக்கு சிங்கப்பூரிலேயே தங்கியிருக்க வேண்டும் என்றால், அதில் எந்த வித்தியாசமும் இருக்காது என்றார் அவர்.

அடுத்த மாதம் 10ஆம் தேதிக்குள் சிங்கப்பூரும் மலேசியாவும் பாதுகாப்பான பயணத் தடத்தையும் குறிப்பிட்ட கால பயண ஏற்பாடுகளையும் பரஸ்பரம் இருநாடுகளும் மேற்கொள்ள இருப்பதாக வெளியுறவு அமைச்சர் டாக்டர் விவியன் பாலகிருஷ்ணனும் மலேசிய வெளியுறவு அமைச்சர் ஹிஷாமுதீன் ஹுசேனும் நேற்று முன்தினம் அறிவித்தனர்.

இந்த நடைமுறைகளின் செயல்பாட்டைப் பொறுத்து சிங்கப்பூர்- மலேசியா எல்லை முழுமையாகத் திறக்கப்படுவது அமையும் என்று திரு ஹிஷாமுதீன் நேற்று கூறினார்.

இவை செயல்பட, தற்போது பேச்சுவார்த்தையில் உள்ள எல்லைகளுக்கிடையிலான முதல், இரண்டாம் பிரிவு போக்குவரத்துஏற்பாடுகள் வெற்றிகரமாக அமல்படுத்தப்படுவது முக்கியம் என்றார் அவர்.

குறிப்பிட்ட கால பயண ஏற்பாட்டின் கீழ், ஒரு வார காலத்தில் 400 மலேசியர்களும் சிங்கப்பூரர்களும் இருநாடுகளுக்கும் இடையே அத்தியாவசிய வர்த்தக, அதிகாரபூர்வ பயணங்களுக்கு அனுமதிக்கப்படுவர். வேலை பார்க்கும் நாட்டில் மூன்று மாதம் தங்கியிருக்கும் பாதுகாப்பான பயணத் திட்டத்தின் கீழ், நீண்டகால வேலை அனுமதிச் சீட்டு பெற்ற 2,000 பேர் தினமும் இரு பாலங்களையும் கடக்க அனுமதிக்கப்படுவர்.